"Сетора"дек гуруҳни Худо беради. Янги уч чиройли ёш қиздан сунъий янги гуруҳ ясаб бўлмайди" - BBC O'zbek\nКомила Хўжаева ўз дўстлари Лайло Галиева ва Феруза Латиповалар билан 1990-йиллар охирида тузилган "Сетора" гуруҳи таркибида ижод қилган. "Сетора" гуруҳи "Вафодоринг", "Ёнма", "Мактабим", "Сен борсан" каби ўнлаб хитларни яратиб, тез орада Марказий Осиёдаги машҳур ансамблга айланганди. Гуруҳ сўнгра "Сетанҳо" деб ном олди. "Сетора" гуруҳига эса бошқа уч нафар қўшиқчи қизлар танлаб олинди.\nКомила, Лайло ва Феруза Тошкентдаги Рейнголд Глиер номидаги махсус мусиқий мактабнинг 1-синфиданоқ бирга ўқиганлар. Улар болаликданоқ гуруҳ тузишни орзу қилишган.\nImage caption Комила Хўжаева бугун иқтисод соҳасида фаолият юритади\nТошкент Иқтисодиёт университетининг Халқаро иқтисодий алоқалар факультетини тамомлаган, ҳамда Швейцарияда ўқиб нуфузли MBА бизнес дипломини олиб қайтган Комила бугунда иқтисодчидир. У ҳозирда қатор ёш ёрдамчилари билан Ўзбекистонда шоколад ишлаб чиқариш лойиҳаси устида ишлаётганини айтади.\nКомила Хўжаева дастуримиз тингловчилари ва сайтимиз ўқувчилари саволларига жавоб берди. Вақти чегаралангани туфайли, барча саволларни етказа олмаганимиз учун сиздан узр сўраймиз.\n"Ассалом алайкум! Сизга саволим: Сиз санъатга қайтасизми? Санъатдан кетганингизга вақтлар ўтиб афсусланмайсизми? Чунки, мен учун қизиқ-да, ширали овоз, қолаверса иқтидорингиз бор! Жавоб учун олдиндан раҳмат, қайси соҳада бўлсангиз ҳам ишларингизга омад тилайман!" Нодирбек, Москва\nХўжаева: Ҳа, чин юракдан гапирадиган бўлсам, афсусланаман. Санъаткор саҳнада туриб қабул қилиб оладиган меҳр ва томошабинларга улашадиган самимий эҳтиросларни эсласам, бу мен учун катта йўқотишдир. Мен соф ижодни соғинганман ва ана шуни йўқотганимдан афсусланаман. Мен шон-шуҳрат ва танилиш ҳақида гапирмаяпман, балки ўша қўшиқларимизни ёзиш, ижро этиш ва инсонларга шуни тақдим қилиш жараёнини соғинаман. Ҳа, мен ижоддан йироқлашгандирман, лекин барибир бир умидим бор, балки бизга яна ўша қўшиқларимизни жонли равишда ижро этишга рухсат беришар ва яна ўша эҳтиросларни қайта ҳис этарман. Мен ҳозир саҳнага чиқмаётган бўлсам-да, дўстлар орасида куйлаб тураман ва ана ўша лаҳзаларда ўзимни ҳақиқий бахтли ҳис қиламан. Шундай экан, ҳа, катта санъатдан кетганимдан чин қалбимдан афсусланаман.\n"Сетора" гуруҳининг тарқалиб кетишини асосий битта сабаби нимада эди? Тарқалиб кетганига анча йиллар ўтди, демоқчиманки, яширмаган, очиқ ҳолда сабабини айтиш вақти келди". Дж Шод\nХўжаева: Биласизми, ўз вақтида бизнинг гуруҳимиз ва "Тарона Рекордс" продьюсерлик марказимиз ўртасида келишмовчилик юзага келди. Балки, биз қайсидир томондан ноҳақ бўлгандирмиз, чунки, айниқса молиявий тарафдан, мустақилроқ бўлишни хоҳлагандик. Бизда продьюсерлик тажрибаси йўқ эди, лекин қизлар ўзимиз мустақил фаолият юритсак, шу тажрибага эга бўламиз деб ўйлагандик. Бизнинг продьюсерларимиз эса бизни деярли болаликдан тарбиялашган ва шунинг учундир бизнинг мустақил бўлиш истагимизни кечирмаганлар, ва ҳозир ҳам балки кечирмаслар. Улар бизсиз ҳам бошқа "Сетора" гуруҳини ташкил қила олишларига ишондилар, биз эса, ўз навбатида, ўзимиз йўлимизни топиб кетамиз деб ўйладик. Балки тажрибамиз етмагани туфайли "Тарона"дан кетгач, мустақил гуруҳ бўлиб узоқ яшамадик. Афсуски, ёки бахтга қаранг, "Тарона Рекордс" ҳам бизга ўхшаган муваффақиятли "Сетора"ни туза олмади. Чунки, бундан гуруҳни Худо беради, уни бир кунда учта янги чиройли ёш қизларни йиғиб сунъий равишда ясаб бўлмайди. Иқтидор, сабр-тоқат, меҳнат керак. Хуллас, шу йўл билан шартномамиз бузилиб кетган. Шунинг учун гуруҳимиз номини "Сетанҳо" деб ўзгартиришга мажбур бўлганмиз. Бунинг маъноси "Сетора-танҳо" бўлган. Бизга кириллча, ё на лотинча алифбода "Сетора" сўзини ишлатиш ман этилган, чунки "Сетора" деган лейбл "Тарона Рекордс"га тегишли мулк эди. Бизда бошқа йўл қолмади, ва ҳали ҳам "Сетора" эканимизни билдириш учун шундай ном олдик. Бировлар танҳони "ёлғиз" деб таржима қилиши мумкин, лекин биз уни "ягона", "асл" маъносида олганмиз.\n"Сетанҳо"нинг ришталари нега узилди? Мен билан интервьюда "Бизларни ҳеч қачон бир-биримиздан ажратиб бўлмайди", деб айтгандингиз. Дилдора Тулаганова\nХўжаева: (Кулади) Тўппа-тўғри. Бизни дўст сифатида ҳеч ким ажрата олмади. Ўзбек тилимизда "жигар" деган чиройли сўз бор. Бу қизлар менинг жигарларим, ҳақиқий оилам. Биримизда бахтли ёки ғамгин онлар бўлса, ўзимизникидек қабул қиламиз. Мен истаган пайтимда шу қизларимга мурожаат қила олишимни биламан. Мен ким эканлигимини ота-онам, оилам ва шу дугоналарим билишади. Мен ожиз ё қудратли бўлишим мумкин, ва ҳар қандай шароитда ўз жигарларим Феруза ва Лайлога юрагимни тўкиб сола оламан. Улар юрагимнинг бир парчаси. "Сетанҳо"нинг тарқалишига келсак, у пайтда, биринчи навбатда, Лайло ўзини яккахон хонанда сифатида синаб кўришни истади. Мен учун бу жуда оғриқли ҳол бўлганди. Лекин, яқин одамлар бўлганимиз учун, бора-бора буни тушундик, ва унга якка ўзи ижод қилишга рухсат бердик. Феруза ва мен эса бошқа қизни учинчи қилиб олишни истамадик, чунки бегона одам гуруҳимизга киришини тасаввур ҳам қила олмадик. Кейин мен ва Феруза ҳам балки мустақил йўлни тутиб кўришимиз керакдир деган хулосага келдик, чунки Феруза миллий мумтоз ўзбек қўшиқларини ижро этиб кўришни жуда истарди. У бу йўлда ажойиб куйлай олади. Мен эса, ниҳоят, бизнес маъмурияти дипломига ўқишдек орзуимга эришдим. Биз бир-биримизга мустақил тарзда ривожланиш шароитини яратиб бердик. Лекин, ҳаммамизда битта орзу бор, у ҳам бўлса, собиқ продьюсерларимиз "Тарона Рекордс" билан қайта тил топишиб, эски қўшиқларимизни ижро этиш ҳуқуқини олиш. Ҳар қалай бу қўшиқлар учун ҳуқуқ "Тарона"га тегишли, ва қонун устивор ҳисобланади. Лекин, мен ич-ичимдан ижод ютиб чиқади деб ишонаман. Биздан кейин кўп "Сетора"лар бўлди, лекин биз асл учовлон бўлганимиз учун "Сетора Танҳо" бўлиб қайтишимиз керак.\nБи-би-си: Болаликдан бирга бўлган экансизлар. Гуруҳни ташкил қилиш фикри қачон ва қандай туғилган?\nХўжаева: Эслайман, бешинчи синфда ўқиётганимизда, Феруза: "Биз юлдузлармиз. Ҳозир қўшиқ айтамиз", деди. Мусиқий мактабда ўқиётганимиз учун, қўшиқ айтиш нималигини яхши билардик. Қандайдир қўшиқларни олиб, ўзимизнинг версиямизни ишлаб чиқарардик. Мен аввало Ферузанинг, кейин Лайлонинг ўзига бўлган ишончидан ҳайратланардим. Ўшанда бир-биримизга: "Ҳали бир артист бўлиб етишайлик, ҳатто кўчалардаги дарахтлар эгилиб, ана талантли юлдуз қизчалар келаяпти деб бизга таъзим қилади!" деб айтгандик. Мен ҳам шунга ишона бошладим. Бошимизга шон-шуҳрат келиб ёғилганида, бир нарсани англаб етдимки, бутун вужудинг билан бир нарсага ишонсанг, орзуларинг ушалар экан. Мени эшитаётган дўстларимизга ҳам айтмоқчиман, агар орзуингиз бўлса, унга ишонинг, у томон ҳаракат қилишдан тўхтаманг! Кейин, 19 ёшдалигимизда ниҳоят "Сетора" юзага келди. Лекин, аввалига Лайло икковимиз Консерваторияга ўқишга кирдик, лекин Феруза кира олмади. Унинг ажойиб овози бор эди, бутун вужуди билан мусиқага берилганди, пианинони ажойиб чаларди, лекин тақдир шу экан. Унда джаз гуруҳи таркибида Туркияга кетиш имконияти пайдо бўлди. Туркияда жонли тарзда қўшиқ ижро этиш сирларини ўрганиб олгач, Феруза Тошкентга қайтиб келди ва: "Қизлар, қани ўша орзуимиз? Мен саҳнадан қўрқмайман, келинглар, синаб кўрамиз ўзимизни", деб айтди. Ўшанда ўзимизда йиғиб қўйган пулларимиз, қисман ота-онамиз молиявий ёрдами билан "Севги, қайдасан?" деб номланган биринчи қўшиғимизни ёздик. Бизга ўша пайтда жуда таниқли бўлган "Сидериз" гуруҳининг менежери Мансур Тошматов продьюсерлик қилди. Кейинроқ айнан бизга ўхшаган қизлар жамоасини қидираётган "Тарона Рекордс" продьюсерлари билан танишиб қолдик. У пайтлар "Spice Girls"га ўхшаган гуруҳлар жуда машҳур эди. Ана шу йил билан профессионал продьюсерлар қўлига тушиб қолдик.\nАссалом алайкум, авваламбор "Сетора" гуруҳи ўз даврида энг зўр гуруҳ эди, агар улар ҳозир ҳам қайтишса, жуда кўпчилик уларни тинглашган бўлар эди. Савол: "Сетора" гуруҳи қайтиши мумкинми санъатга? Шерзод Сафаров\nХўжаева: Шуни айтаяпман-да! Лекин қачон қайтишимизни билмайман. Мен ҳар доим ўз гуруҳимиз ишқибозларига бошим ерга етгунча таъзим қилиб, раҳматлар айтаман. Чунки, сал мавзудан четлаб бўлса ҳам айтай, Яратганнинг ўзи менга, Лайлога ва Ферузага мана шундай инсонларнинг муҳаббатини ва садоқатини тақдим қилди. Мана "Тарона"дан кетганимизга 10 йил ошибдики, одамлар бизни шундай илиқлик билан эслашлари бу ўта йирик шараф биз учун! Учовимиз ҳам мана шундай инсонларнинг сўзларини эшитиб, илгари интилиб яшаймиз. Албатта, қайтамиз. Биринчи ўринда, учовимиз йиғилиб, жонли концертлар бериб кўришимиз керак. Шу ерда бир муҳим жиҳатдан айтиб ўтмоқчиман, буни ижодкор жуда чуқур тушуниб етар экан, у ҳам бўлса ўз оилангни қурбонлик келтириш. Мен ижод билан шуғулланишни истайман, лекин айни дамда, ота-онам қандай яшаётгани, болам қандай катта бўлаётганини кўришни истайман. Агар ҳозир бошим билан ижодга шўнғиб кетсам, бу мен учун жуда катта синов бўлган бўларди. Ҳақиқий ижод учун ёлғизлик билан тўлайсиз, ўзингизни қурбон қиласиз. Ҳақиқий ижодкорлар ўзларини саҳнадаги аланганда ёқадилар. Лекин, шуларни билсам ҳам, барибир ижодга жуда қайтгим келади.\nБи-би-си: Сиз оиладан оғиз очдингиз. Кўп муштарийларимиз сизнинг шаҳсий ҳаётингизга қизиқаяптилар.\nХўжаева: Бу ҳеч кимга сир бўлмаса керак, мен DJ Piligrim (Илҳом Йўлчиев) билан, таъбир жоиз бўлса, ижодий бир иттифоқ тузганман. Бу икки ижодкорнинг ҳақиқий севгиси маҳсули эди. Афсуски, йўлларимиз кейин айри бўлди, лекин ҳали ҳам фарзандимизга ота ва она бўлиб қолаяпмиз. 10 ёшли Исом исмли ўғлимиз бор. Илҳомга баъзида айтиб тураман, "Илҳом, мана шу ўғлимиз бизнинг энг яхши лойиҳамиз!" деб. Исом ижодга жуда қизиқади. У менинг ижодимга нисбатан жуда тоқатли бўлган, лекин ҳозир у билан кўпроқ вақт ўтказаётганимдан жуда хурсанд. "Сиз мени мактабдан олиб кетишга келишингиз, мактаб йиғинларига келишингизни жуда яхши кўраман, ҳар қалай дадам - юлдуз, у кела олмайди", - дейди. У дадаси келишини жуда истайди, лекин биз икковимиз ҳам тушунамизки, дадамизнинг ўзига яраша мавқеи бор. Ўз шаҳсий ҳаётимга келсам, ҳаммаси жойида, ҳали турмушга чиққаним йўқ. Биласизми, мен учун биринчи турмуш тажрибаси жуда жиддий бўлди, ва турмуш қуриш ўзи қанчалар жиддий қадам эканини англаб етдим. Яна турмушга чиқишни хоҳлайман, албатта, лекин у нафақат қандайдир кимёвий эҳтирослар, балки ўзаро ҳурмат ва ишончга ҳам асосланган бўлишини истайман. Энг катта орзуларимдан бири - мен яна она бўлишни истардим. Мен феминизм тарафдори эмасман, менинг фикримча, аёл рўзғор фариштаси бўлиши керак. Аёл эрига ҳурмат-иззат билан муносабатда бўлса, эр ҳам ўзини масъул ҳис қилади, ана шундай шарқона иттифоқ тарафдориман.\n"Сетора" гуруҳининг "Қора-қора" номли жуда кучли ижтимоий қўшиғи бўлар эди ва у гиёҳвандлик муаммосини кўтариб чиққанди. Клип ҳам ажойиб эди. Лекин, у икки-уч марта кўрсатишганидан кейин, эфирдан олиб ташлашди. Менинг қизларга саволим шу: Нима учун ўзбек шоу-бизнесида ижтимоий муаммоларга бағишланган қўшиқлар ҳуш қарши олинмайди? Дилдора Тулаганова\nХўжаева: Биласизми, балки менда ижтимоий муаммолар ҳақида чуқурроқ гапириш ҳуқуқи йўқдир, чунки бу шу муаммо билан бевосита ишлайдиган давлат қўмиталарининг ваколатига киради. Ва мен шу ерда Ўзбекистон ҳукуматига миннатдорчилик билдириб ўтмоқчиман, чунки бизда гиёҳвандлик муаммосига жуда катта эътибор қаратилади. Бу иллатга қарши жамиятимиз ҳукуматимиз билан биргаликда курашиб келади. Лекин, айни бу қўшиққа келадиган бўлсак, гиёҳвандлик мавзуси у пайти долзарб туюлганди. Бугунга келиб жамиятимиз, менимча, бу борада етарлича тарбия олган, ёшларимиз ҳам бу қандай иллат эканини англаб етишган. 1990-йиллар ва 2000-йиллар бошларида анчагина ёшлар героин истеъмол қилишарди. Ўша пайтда оиламда катта фожеа юз берганди, лекин бу ҳақида бугун энди очиқ гапирсам бўлар - ўз амаким шу ҳалокатли одатга ўрганиб қолганидан кейин, биз ундан ажралиб қолганмиз. Ўша пайтда турли оилаларни учратганмиз, ва кимдир отаси, кимдир укаси ё акасини гиёҳвандликка бериб қўйганди. Тинчлик даврида шу қўрқинчли одатга ёш йигитларимизни қўлдан бой бериб қўйишимиз, албаттаки, фожеа бўлган. Балки бў қўшиғимиз жуда жасурона бир қадам бўлгани учун, жамият орасида унча қўллаб-қувватланмаган. Лекин, шунга қарамай, у одамларнинг юрагида шундай из қолдирганидан ва балки ёшларнинг онгига ижобий таъсир қилганидан мен жуда хурсандман.\nҲурматли Комилахон, сизларнинг қўшиқларингизни ҳанузгача эшитаяпман. Айниқса, "Борсан" қўшиғингизга ишланган клип ҳанузгача тенги йўқдир. Барча қўшиқларингиз учун каттакон раҳмат. Саволим шуки, кўпинча муайян бир мусиқий гуруҳ тарқалганида, ушбу гуруҳ аъзолари алоқа ушлашмайди ва юз кўрмас бўлиб кетишади. Айнан сизлар гуруҳ тарқалганидан бери ўзаро учрашиб бўлмаса ҳам, гаплашиб турасизларми Диёр Мирзажонов\nХўжаева: Биласизми, биз 1-синфдан бери бир-биримизни таниймиз. Мактабда бўлган бир воқеани айтиб бера қолай. Аввалига Феруза ва Лайло дўстлашишган. 3 ё 4-синфда эди, улар иккови мени мазах қилмоқчи бўлишган. Ўшанда яхшигина уришиб олганмиз, болаларча. Ўшанда улар иккови мен ожиз қизча эмас эканимни англаб етишган, ва бутун дарс давомида мени кузатиб ўтириб, танаффус пайтида олдимга келишган ва улар билан ўйнашимни таклиф қилишган. Ўшанда иродаси кучли учта қизалоқ бирлашганмиз. Бир-биримизни вужудимиз билан ҳимоя қилардик. Айтмоқчиманки, мана шу яқинликнинг пойдевори бизда ҳали болаликда қуйилган. Шон-шуҳрат эса биз учун бир синов бўлди, ва бир-биримизнинг ожиз ва кучли томонларимизни ёрқинроқ кўрдик. "Борсан" клипи чиққанда, жуда кўп йигитлар, балки бутун Ўзбекистон йигитлари Лайлони севиб қолишганди, чунки у клипда аёлнинг нафосати ва ҳимояга мухтож эканлигини кўрсатиб бера олди. Бу севгилисидан айрилган ожиз қизча образи туфайли, Лайлога ошиқ бўлганлар жуда кўпайди. Агар бир-биримизни яхши билмаганимизда, қизлар ўзаро балки урушиб қолардик ва рашк қилиб ўшанда тарқаб кетган бўлардик. Умуман олганда, ҳар қайсимизда ўзимизга яраша роль бўлган. Феруза энг овози кучли ижрочи эди ва бугун ҳам мен уни Ўзбекистон хонандалари ичида энг яхши ва кучли вокалистларидан бири деб биламан. Лайло ва мен Ферузанинг кучли овозини янада тўлдириб берардик. Лайло гуруҳимизнинг нафис ва гўзал қиёфаси эди. Мен эса ташкилотчилик жиҳатидан фаол эдим, лойиҳалар, интервьюларни ўзимга олардим.\nШвейцариянинг кайси олийгохида ўқигансиз? Қайси чет тилларда гаплаша оласиз? Раҳмат. Борман, Гамбург\nХўжаева: Мен чет тилларни жуда яхши кўраман. "Сетора" таркибида бўла туриб жуда кўп мамлакатларга боришга муваффақ бўлганман. Менга Швейцариядаги Женева шаҳри жуда ёқиб қолган, у ҳам кўп миллатли, лекин Лондон ёки Нью Йоркдек мегаполис эмас. Жуда катта шаҳарлардан бироз қўрқаман. Женевада эса жуда маданиятли жой. Унинг устига, Geneva Business School хусусий бизнес мактабига кириб ўқиш бахтига муяссар бўлдим. У ерда инглиз тилида ўқидим, лекин у ерда француз ва немис тилларидан ҳам гапирдим. Шу учта тилда гаплаша оламан.


Беларус Ички ишлар вазирлигининг маълум қилишича, америкалик журналист Пол Хлебниковни ўлдиганликда гумон қилинаётган тўрт киши ҳибсга олинган.\nВазирликка кўра, ҳибсга олинганларнинг икки нафари чечен миллатига мансуб.\nФорбс журналининг Россиядаги бош муҳаррири Пол Хлебников июл ойида отиб ўлдирилган эди.\nҚотиллик сабаблари хусусида турли фикрлар билдирилаётган эди. Баъзилар Хлебников Россия бизнес ҳаётини ёритгани учун ўлдирилган деса, бошқалар унинг “Жоҳил билан суҳбат”, номли китоби қотилликка сабаб бўлган, деб айтаётган эди. Маълум бўлишича, мазкур китоб Чеченистоннинг собиқ Бош вазир муовини Хўжа Ахмад Нухаев билан суҳбатга асосланган.


Қашқадарёлик “Аҳмадбой” фуқаролардан 9 млн. доллар йиғиб олгани аниқланди\nБош саҳифаЯнгиликларҚашқадарёлик “Аҳмадбой” фуқаролардан 9 млн. доллар йиғиб олгани аниқланди\nҚашқадарёда сохта акцияларни 9 млн. АҚШ долларига пуллаб, молиявий пирамида ташкил этган шахсларга нисбатан жиноят иши қўзғатилди. Бу ҳақида Uz24 га Бош прокуратура Матбуот хизмати хабар берди.\nБош прокуратура ҳузуридаги Департаментнинг Қашқадарё вилоят бошқармаси томонидан бир нечта фуқароларнинг мурожаатларига асосан ўтказилган терговга қадар текширувда, фуқаро Т.Р. ва бошқалар ўзларини гўёки, “N.” хорижий компаниясининг Қашқадарё вилоятидаги расмий вакили сифатида таништириб, 17 та хорижий компанияларнинг сохта акцияларини сотиш эвазига 2 минг нафарга яқин фуқаролардан жами 9 млн. АҚШ доллари йиғиб олишган.\nФуқаро Т.Р. ва бошқалар янада кўпроқ пул маблағларини жалб этиш ҳамда мижозлар сонини орттириш мақсадида, йиғиб олинган 9 млн. АҚШ доллари ҳисобидан 800 минг АҚШ долларини фуқароларга фоиз ҳисобида беришган.\nБундан ташқари, Т.Р. ўзига 78 минг АҚШ долларига “Volkswagen”, ўғли А.Н. номига 2 та “Ласетти” русумли автомашиналарини ҳамда Қарши шаҳридан савдо дўкони сотиб олиб, жиноий фаолиятдан олинган даромадларини легаллаштирган.


Ғофур Раҳимов истеъфосидан сўнг бокс Токио Олимпиадаси дастурига қўшиладими? - Халқ сўзи\n10:43 28 Март 2019 Спорт\nКеча Швейцариянинг Лозанна шаҳрида Халқаро олимпия қўмитаси(ХОҚ)нинг навбатдаги мажлиси бошланди. Ушбу йиғилиш эртага якунига етади. Бу ҳақда news.21.by манбаси хабар берди.\nУнда бокс спорт турини “Токио-2020” Олимпиада ўйинлари дастурида сақлаб қолиш масаласи ҳам кўриб чиқилади.\nХалқаро бокс уюшмаси(AIBA) мақоми масаласи эса 28 март куни кўриб чиқилади. Шу куни махсус комиссия ташкилотда олиб борилган ислоҳотлар ҳақида ҳисоботни тақдим этади.\nХОҚ 2018 йил 30 ноябрь куни бўлажак Олимпиада ўйинларида бокс турнирини ўтказиш режаларини “музлатиб” қўйган эди. Бу Ғофур Раҳимовнинг AIBA президенти этиб сайланишига жавобан қилинганди. Буни ХОҚ Ғ.Раҳимов АҚШ молия вазирлиги санкциялари қўлланиладиган шахслар рўйхатига киритилгани билан изоҳлаган.\nЎтган ҳафта, Ғофур Раҳимов AIBA президентлигидан истеъфога чиққанини маълум қилди.\n25 март куни Россия Бокс федерацияси бош котиби Умар Кремлев AIBA президентлиги лавозимига номзодини илгари суриши мумкинлигини маълум қилганди.


Кельтнер каналлари. Техник индикаторлар\nТехнические индикаторы / Кельтнер каналлари\n"Кельтнер каналлари" техник индикатори 1960-йилларнинг ўрталарида Честер Кельтнер томонидан ишлаб чиқилган ва унинг "Товар бозорларида қандай қилиб пул топиш керак" китобида тақдим этилган. Кейинчалик у машҳур трейдер Линда Бредфорд Рашке томонидан замонавийлаштирилиб, у "Кельтнер каналлари"ни маълумотларнинг катта миқдорини таҳлил қилиш имконияти билан тўлдирди. Ҳозирги вақтда савдода индикаторнинг айнан шу варианти фойдаланилмоқда.\nPrice — жорий даврнинг (очилиш, ёпилиш ва ш.к.даги) нархи ;\nATR — ҳақиқий диапазон;\nDev — оғишларнинг кўпайтмаси.\n"Кельтнер каналлар" тренд индикатори хоссаларига кўра "экстримал" нарх қийматларини ҳисобга олувчи "Боллинджер тасмалари", "Дончиан канали", "Silver Channel" ва бошқа кўпгина шу каби машҳур техник индикаторлага ўхшашдир.\nКўриб чиқилаётган индикаторда активни харид қилишга ёки сотишга сигналлар узоқ вақт шаклланган канал ичида ҳаракатланиб, унинг чегараларидан ташқарига чиқадиган нархларни вужудга келтиради. Шу муносабат билан тегиб ўтишга кириш учун энг қулай пайт сигнални шакллантирган шам танаси билан Кельтнер каналининг юқори ёки қуйи чегарасини тўлиқ қоплаб оладиган вақт ҳисобланди. Бу ҳолда катта миқдордаги ёлғон сигналлардан қутулиш мумкин, бунда тананинг ўлчами ва шаклининг аҳамияти йўқ, муҳими тешиб ўтиш шамнинг тўлиқ танаси билан амалга оширилишидир.\nКатта таймфреймлар билан савдо қилиш учун танлов – "Кельтнер каналлари" билан самарали трейдингни амалга оширишнинг шартларидан биридир: вақт кесмаси камайганда канал чегараларини тешиб ўтишда шаклланадиган ёлғон сигналлар катта миқдорда ўсиб боради, бу эса натижаларга салбий таъсир кўрсатади. Ишнинг энг оптимал варианти мазкур техник индикаторнинг H1дан юқори таймфреймларда қўлланиши ҳисобланади.\n"Кельтнер каналлари"дан фойдаланишга яна бир муҳим талаб нархнинг каналлар диапазонини тешиб ўтганда юзага келадиган сигналларни фильтрлаш ҳисобланади. Шу муносабат билан мазкур индикатор фильтрлашнинг энг яхши методини танлаб олиш учун жуда синчиклаб тестдан ўтказишни талаб этади, бироқ энг яхши вариантлардан бири трендинг кучини кўрсатувчи кенг таниш бўлган ADX индикаторини "Кельтнер каналлари" билан бирга фойдаланиш ҳисобланади:\nагар каналнинг юқори чегарасини тешиб ўтишга сигнал шаклланса ва ADXнинг қиймати 30 даражадан юқори бўлса, у ҳолда активни харид қилиш зарур;\nагар каналнинг қуйи чегарасини тешиб ўтишга сигнал шаклланса ва ADXнинг қиймати 30 даражадан паст бўлса, у ҳолда активни сотиш зарур.\n"Кельтнер каналлари" индикатори позицияларни ёпиш пайтини аниқлаш учун натижаси анча камроқ бўлган метод ҳисобланади, бунинг оқибатида у битимларни очиш учун мўлжал сифатида фойдаланишга тавсия этилган.\nИнстаФорекс Keltner Channel индикаториннг параметрлари


Шерзод Хўжаев: "Электр тармоқлари бўйича ташаббусимни эълон қилганимда ижтимоий тармоқларда мени устимдан кулганлар кўп бўлди" » Ўзбекистон янгиликлари – Zamin.uz\n19 август 2019, 00:15\nХабарингиз бор, жойларда аҳолига замонавий ҳисоблагичлар ўрнатилмоқда. «Ҳудудий электр тармоқлари» акциядорлик жамиятининг корхоналари томонидан бепул ўрнатиш жараёнида эскирган электр симлари ўз ҳолича қолаётгани аҳоли орасида турли саволлар келтириб чиқармоқда. Яъни электр етказиб беришни охирги нуқтаси бўлган бу кабелларнинг жуда эскириб, титилиб кетгани ҳам айтилмоқда деб ёзади ЎзА.\nБу ширкатлар билан электр тармоқлари корхоналари ўртасидаги чигал масала. Биз аҳолига электр етказиб беришга жавобгармиз, лекин истеъмолчига етиб борадиган охирги нуқта бизга эмас, ширкатга тегишли. Баъзида истеъмолчилар кимга бориб мурожаат қилишни билмайди. Ширкатга борса, у меники эмас, дейди, электр корхонасига борса улар бунга жавоб бермаслигини айтади.\nАна шу ҳолга чек қўйиш мақсадида Адлия вазирлиги билан чуқур таҳлил ўтказган эдик. Бунда маълум бир миқдор маблағни электр симларининг ҳолатини техник талабга жавоб берадиган шаклда сақлашга қаратиш керак. Мен бу тармоқларни бизни балансга ўтказиб беринглар, биз хизмат кўрсатайлик. Кўрсатилган хизмат ва харажатлар учун аҳоли ширкатга эмас, бизга тўлаши керак.\nБу фикрни олдинроқ эълон қилганимда ижтимоий тармоқларда мени устимдан кулганлар кўп бўлди. Яна такрор айтаман, шу масала билан биз шуғулланишимизни истаб, ташаббус билан чиқадиганлар бўлса, биз қўллаб-қувватлашга тайёрмиз.\nЭнг ёмони нима биласизми? Ана шу тармоқда электр энергияни йўқолишлари бор. Зеро, алоқа қанча ёмон бўлса, йўқолиш ҳам кўпайиб бораверади. Яхшилашга эса харажат қилиш керак, лекин у дастурларда кўзда тутилмаган. Чунки, тармоқ баланс бўйича бизники эмас.\nЭнди Тошкентдаги аҳвол ҳолва. Жиззах, Самарқандга бориб, кўп қаватли уйларни кўрсангиз, кабелларни ҳолатидан қўрқиб кетасиз. Шунинг учун, электр тармоқларига ҳисоблагичларни алмаштирганда унга уланадиган аянчли ҳолатдаги симларни алмаштириб кетгин деб, қарор чиқариб беришга мажбур бўлдик. Ҳали эртага унга ҳам савол бўлади. «Нега балансга кирмаган жойларга харажат қилинган», деб. Қилмасак, электр таъминотида узилиш бўлаверади, доимий шикоятлар келаверади.\nЯнгиликлар » Жамият » Шерзод Хўжаев: "Электр тармоқлари бўйича ташаббусимни эълон қилганимда ижтимоий тармоқларда мени устимдан кулганлар кўп бўлди"\n15:35 Электр энергияси соҳасида узоқ кутилган ислоҳот бошланди


Бош сахифа > Янгиликлар > Замон талабига мос маҳсулот\nЗамон талабига мос маҳсулот\nПрезидентимизнинг жорий йил 2 март куни вилоятимизга ташрифи чоғида Учқудуқ тумани "Green group Uchquduq" масъулияти чекланган жамияти томонидан ипак ва пахта толалар каби экологик тоза маҳсулотлардан декоратив гипслар ишлаб чиқариш лойиҳаси тақдим этилган эди. Атиги икки ой олдин иш бошлаган корхона ўз маҳсулотларини ички бозорга чиқара бошлади.\n— Маҳсулотларимизга Хоразм, Фарғона ва Самарқанд вилоятларида ҳам талаб ортмоқда — дейди МЧЖ раҳбари Ж. Рўзиқулов. — Айни пайтда Қозоғистон Республикасидан ҳам қизиқиш билдиришяпти. Хомашёни Қизилтепадаги "Тошработ текстиль" ва Самарқанд вилоятининг "8 март" текстиль фабрикаларидан оляпмиз. Махсус технология ёрдамида бир кеча-кундузда 300 килограммгача чиқинди пигмент ҳолатига келтирилиб, ундан тайёр маҳсулот тайёрланмоқда. Девор безакларимиз ўн йилгача ўз сифатини йўқотмайди. Улар асосан, болалар хоналари, ётоқхоналар ва биологик хавфсизликка талаб юқори бўлган жойларни безашда ишлатилмоқда.\nТадбиркорликнинг янги йўналишида иш бошламоқчи бўлганлар олдида биринчи масала, аввало, четдан технология киритиш, бунинг учун маблағ топишдир. Москва, Нукус шаҳарларига бориб, енгил саноат чиқиндиларини қайта ишлаш корхоналари фаолияти билан танишган Ж. Рўзиқулов ҳам декоратив гипслар ишлаб чиқариш технологиялари билан чуқур танишди. Сўнгра 25 миллион сўм банк кредити ва ўз маблағи ҳисобидан ишлаб чиқаришни йўлга қўйди. Бугунги кунда буюртма асосида бир ойда 6 тоннагача маҳсулот ишлаб чиқарилмоқда. 4 та доимий, 10 та мавсумий иш ўрни яратилган. Ҳозир корхонада фаолият турини кенгайтириб, қаттиқ саноат маҳсулотларини қайта ишлаш лойиҳаси устида иш олиб борилмоқда.\n"Излаган имкон топар", дейилганидек, тадбиркорлик билан шуғулланишга астойдил киришган одам, албатта, кўзлаган мақсадига етади. Муҳими, иштиёқ, хоҳиш ва изланиш бор жойда натижа кўнгилдагидек бўлиши амалда ўз исботини топиб келмоқда.\nКўрилганлар сони: 3477


АҚШ ҳарбий кучлари Фаллужага ҳаводан зарба берди\n05 март 2021, Тошкент вақти: 05:48\nАрол Куни-кеча Ироқ Бош вазири Ийяд Алавий Америка Конгрессининг қўшма мажлисида нутқ сўзлаб¸ "Ироқда вазият яхшиланмоқда¸ мамлакат ривожланиш йўлида шахдам одимлар ташламоқда"¸ деб таъкидлади. Аммо кўринишидан вазият Алавий тасвирлаганидан бошқачага ўхшайди. Хабарларга кўра¸ мамлакатнинг айрим шаҳарларида ҳужумлар¸ тўқнашувлар 25 сентябр куни ҳам давом этди. Шу куни АҚШ ҳарбий учқич ва танклари Фаллужа шаҳридаги гумон қилинган исëнчилар позицияларига зарба берди. Натижада ўнга яқин киши ҳалок бўлди. Айни пайтда бугун гаровдаги Британия фуқароси қатл этилгани ҳақида хабар тарқалди. Ҳамкасбим Азизулло Арол билан бугунги суҳбатимиз айни мавзу атрофида бўлади.\nАҚШ кучларининг Фаллужада амалга оширган ҳарбий амалиëтидан кўзланган мақсад нима бўлган?\nИроқдаги АҚШ ҳарбий кучлари қўмондонлигига кўра¸ Фаллужа шаҳрининг айрим нуқталарига зарба беришдан мақсад Абу Мусаб аз-Зарқавийга тарафдор жанггариларни йўқ қилиш бўлган. Айтилишича¸ Ал-Қайдага алоқадор бўлган Зарқавий раҳбарлигидаги "Тавҳид ва Жиҳод" гуруҳи жанггарилари Фаллужадан туриб¸ мамлакатнинг турли шаҳарларида ҳужумлар ва портлашлар уюштириб келмоқда. Мазкур гуруҳ бир неча чет эллик гаровга олиниб қатл қилингани учун масъулиятни ҳам ўз зиммасига олган. Фаллужада ана шу гуруҳнинг қароргоҳлари нишонга олиниб¸ зарба берилган.\nБу ҳужумлардан тинч аҳолига зарар етмадими?\nАмалиëт натижасида камида етти киши ҳалок бўлди ва ўн бир одам жароҳатланди. Шаҳар касалхонасининг билдиришича¸ ҳалок бўлган ва яраланганлар ҳарбийлар бўлмаган. Улар орасида болалар ва аëллар ҳам бор. Воқеа гувоҳларидан бири гапиради:\n"Биз эрталаб соат тўртда ҳужум қилинган уйнинг олдида эдик. Уйда болалар ва аëллар бор эди. Нега бу уйга ҳужум қилишди" ?\nАммо АҚШ ҳарбий кучлари томонидан тарқатилган баëнотда мазкур амалиëтда ҳарбий бўлмаган одамлар талафот кўрмагани айтилади.\nФаллужага ҳужум уюштирилган айни кунда Ироқнинг бошқа шаҳарларида ҳам тўқнашувлар юз берган. Шу ҳақда ҳам тўхталиб ўтсак.\nАнбарда АҚШ кучлари билан қуролли гуруҳ ўртасида юз берган отишмаларда Американинг тўрт аскари ҳалок бўлган. Бағдодда эса¸ миллий гвардия чақирув пунктига бораëтган бир гуруҳ ироқлик ўққа тутилган. Натижада камида беш киши нобуд бўлган ва икки одам қаттиқ яраланган.\nИроқ Муваққат ҳукумати ва АҚШ расмийлари Ироқдаги жорий вазиятни яхшилаш учун нималар қилмоқда?\nЖума куни Ироқ муваққат ҳукумати Бош вазири Ийяд Алавий БМТ Бош Ассамблеясида ташкилот аъзоларига мурожаат қилиб¸ Ироқда терроризмни йўқ қилиб¸ демократик тузим ўрнатишда ëрдам беришларини сўради.\n"Саддам Ҳусайннинг зулмкор режими ниҳоясига етиши билан Ироқ ва жаҳон хавфсизроқ бўлди¸ самарали ва изчил ҳамкорлик қилиш учун кенг имкониятлар вужудга келди"¸ - деди Алавий\nАҚШ Президенти Жорж Буш¸ Вашингтон Ироқда давом этаëтган ҳужумларга қарамай¸ мамлакатни қайта тиклаш учун қўшимча маблағ ажратишини билдирди.\nБағдодда гаровга олинган Британия фуқаросининг қатл этилгани ҳақида маълуматлар пайдо бўлди. Бу маълумотларда қанчалик жон бўлиши мумкин?\nҲозирча¸ фақат интернетдаги Исломий саҳифа орқали Кеннет Бигли қатл этилди деган хабар тарқатилган. Бу хабарни Британия ҳукумати ҳам¸ Британия Мусулмонлар Кенгаши ҳам жиддий қабул қилмаяпти. Британия мусулмонлари ташкилоти вакиллари Биглини қутқариш учун Бағдод томон йўл олганларидан кейин интернет орқали шундай хабар тарқатилди. Британия мусулмонлар Кенгаши Бош котиби ëрдамчиси Довуд Абдулла бу борада шундай дейди.\n"Биз жаноб Бигли тириклигига ишонамиз. Уни гаровда ушлаб турганларга таъсир ўтказишимиз мумкин"¸ - деб таъкидлади Кенгаш вакили Абдулла.\nМаълумки¸ Кеннет Бигли ва унинг икки нафар америкалик ҳамкасби 16 сентябрда Бағдодда Абу Мусаб аз-Зарқавий раҳбарлигидаги "Тавҳид ва Жиҳод" гуруҳи аъзолари томонидан ўғирлаб кетилган эди. Жанггариларнинг Ироқ қамоқхоналаридаги барча маҳбус аëлларни озод этиш тўғрисидаги талаби бажарилмаганидан кейин¸ гаровдаги икки америкалик қатл этилган. Ушбу воқеадан уч кун ўтиб¸ гаровдаги учинчи шахснинг ўлдирилгани ҳақида ҳам хабар тарқалди.


Нима учун Россия пассив: эксперт фикри\n19 Noyabr 10:32 / Published in Жаҳон\nРоссия Федерациясининг сўнгги воқеалар билан боғлиқ пассивлигини нима тушунтиради\nЯқинда сиёсатшунослар кутилмаган кўплаб ташқи инқирозларга нисбатан Россия Федерациясига хос бўлмаган пассивликни қайд этдилар.\nАммо бу фақат биринчи қарашда.\nТўғри, Москванинг инқирозларни – Беларусиядан Қирғизистонгача – Молдавия билан курашиш ҳаракатлари энг яхши даражада камтар эди ва Президент Владимир Путиннинг раҳбарлиги ҳозирги пайтда анча беқарор эди.\nАммо у барибир Россия Белорусияда қийин аҳволда қолган президент Александр Лукашенкони ва Қирғизистонда собиқ президент Сооронбай Жеенбековни қўллаб-қувватлади. Бироқ, биринчиси бир неча ой давом этган давомли оммавий норозиликларни ҳеч қачон бостира олмаган ва иккинчиси аллақачон истеъфога чиқишга мажбур бўлган.\nШунингдек, Кремл Молдова президенти Игор Додонга бир оз ташвиқот ва иқтисодий ёрдам кўрсатди, аммо бу унинг 15-ноябрдаги сайловларда мағлуб бўлишининг олдини олиш учун етарли эмас эди.\nБир ярим ой ичида Жанубий Кавказдаги вазият кучсизликнинг ҳукмронлигини аниқ тасдиқлади.\nБироқ, 10-ноябр куни Арманистон ва Озарбайжонни ҳарбий ҳаракатларни тўхтатишга мажбур қилиш бўйича қатъий ҳаракатлар Путин Россиянинг қўшниларида бу ташаббусни қайтариб олишга уринаётганлигини тасдиқлади.\n«Россия разведкаси, эҳтимол, Кремлни Озарбайжонни Қорабоғ ва унинг атрофидаги арманлар томонидан ишғол қилинган ҳудудларни қайтаришга қаратилган кенг кўламли ҳужумга тайёрлаш тўғрисида огоҳлантирган бўлиши мумкин. Бироқ, Бокуга ҳал қилувчи ғалабаларни қўлга киритишда ёрдам берган Анқаранинг кучли кўмаги Москва учун нохуш ҳолатга айланди. Туркия президенти Ражаб Тоййиб Эрдўған Россиянинг Жанубий Кавказдаги «манфаатлар доирасига» жасорат билан аралашди. 9-ноябрдан 10-ноябрга ўтар кечаси Россия, Озарбайжон ва Арманистон раҳбарлари томонидан имзоланган битим Москванинг ҳукмронлигини тиклашга ўхшаб кўриниши мумкин – чунки бу Россиянинг 2000 та тинчликпарвар кучларини жойлаштириш билан таъминланган. Бироқ, ушбу битим кўплаб талқинларга дуч келмоқда ва Туркия беқарор уруш зонасида ва бутун Жанубий Кавказ минтақасида фаолроқ иштирок этишни давом этмоқда», – дейди украиналик сиёсатшунос Павел Баев.\nБундан ташқари, Россия АҚШ сайловларига кибер аралашувидан намойишкорона тийилди.\n“Бунинг ўрнига, Россиянинг ташвиқот ҳаракатлари АҚШни чуқур ички келишмовчилик туфайли глобал этакчиликка қодир эмаслиги ҳақидаги айбловларга қаратилди. Ушбу ҳужумлар чекланган муваффақиятга эришди, чунки русларнинг ўзлари АҚШ демократиясининг ички томонларини қизиқарли ва жозибали деб билдилар”, – дея давом этади Баев.\nБайден Россиянинг қурол-ярог ъсоҳасидаги устунлигини зарарсизлантиришга уриниб кўрди ва 2021 йил февралда тугайдиган стратегик ҳужум қуролларини қисқартириш ва чеклаш тўғрисидаги янги СНВ-III шартномасини янгилаш ниятини билдирди. Бироқ, Путин ва Трамп бир йилга битим тузишга шошилишди.\n“Бундай шошилишнинг сабаби умуман аниқ эмас, лекин у эҳтимол Трампга сайловлар олдидан муваффақиятга эришиш имкониятини беришни хоҳлаган бўлиши мумкин. Энди Кремл санкциялар режимини янада кучайтиришга тайёрланмоқда ва қурол назорати соҳасидаги кейинги тараққиёт АҚШ томонидан Россия томонидан ҳокимият намойишини чеклаш воситаси сифатида фойдаланилади», деб ёзади Баев.\n“Путин минимал куч сарфлаб, максимал таъсир кўрсатиши мумкин бўлган имкониятларни излашда давом этмоқда. Баъзан, масалан, Қорабоғдаги ҳарбий ҳаракатлар тўхтаганда, у муваффақиятга эришади. Бироқ, аксарият ҳолларда унинг кечикиши (Қирғизистондаги каби), инқирозлар чуқурлигини паст баҳолашга мойиллиги (Белоруссия энг яхши мисол) ва муваффақиятсизликларни рад этиш (Алексей Навалнийнинг заҳарланиши жуда жиддий хато бўлиб қолмоқда) муаммоларни янада кучайтирди”, – дейди сиёсатшунос.\nTagged under: ДУНЁДА, ПУТИН, РОССИЯ, ХОС ЭМАС, ҲОДИСАЛАР\nБелорусия: Колесникованинг адвокатлари жиноий ишни тўхтатишни талаб қилмоқда\nАҚШ: Тоғли Қорабоғдаги можаро музокаралар йули билан ҳал қилиниши керак\nМинск Украинага қарши санкциялар жорий қилди


ЭКИҲнинг 100 бараваригача бўлган мулкни нобуд қилганлик учун қандай жазо берилади?\n3.01.2018 йилдаги «Айрим давлат органлари фаолияти такомиллаштирилиши, шунингдек фуқароларнинг ҳуқуқлари ва эркинликларини ҳимоя қилиш кафолатларини таъминлашга доир қўшимча чора-тадбирлар қабул қилиниши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги Қонун эълон қилинди, деб ёзмоқда Norma.uz.\nТарихидан олдинги даври: Жиноят кодексида (ЖК) 1994 йилдан бошлаб 173-модда мавжуд ва у мулкни қасддан нобуд қилганлик ёки унга зарар етказганлик учун жиноий жавобгарликни кўзда тутади. Бироқ унда бир тўсқинлик мавжуд – зарар анча миқдорда бўлмагунча, яъни ЭКИҲнинг 100 бараваригача етмагунча (мақола эълон қилинган пайтда – 17 млн. 224 минг сўм ёки 2 минг 120 АҚШ доллари) жиноий жавобгарлик юзага келмайди.\nБугунги кунга қадар Маъмурий жавобгарлик тўғрисидаги кодексда (МЖтК) камроқ суммадаги мулкни қасддан нобуд қилганлик ёки унга зарар етказганлик учун аниқ модда бўлмаган эди. Шу сабабли аксарият ҳолларда бундай ҳаракатларни майда безорилик (МЖтКнинг 183-моддаси, ЭКИҲнинг 5 бараваригача жарима, 15 суткагача муддатга қамоқ) ёки ўзбошимчалик (МЖтКнинг 200-моддаси, ЭКИҲнинг 3 бараваригача жарима) сифатида малакалашга тўғри келар эди.\nЭнди МЖтКда мулкни қасддан нобуд қилганлик ёки унга зарар етказганлик учун алоҳида модда мавжуд (МЖтКнинг 61-2-моддаси).\nЗарар майда, яъни ЭКИҲнинг 30 бараваригача бўлса (мақола эълон қилинган пайтда – 5 167 200 сўм), ЭКИҲнинг 5 бараваригача жарима солинади (мақола эълон қилинган пайтда – 861 200 сўм).\nАгар кўп бўлмаган зарар бўлса, яъни ЭКИҲнинг 30 дан 100 бараваригача бўлса (мақола эълон қилинган пайтда – 5 167 200 дан 17 224 000 сўмгача), ушбу ҳаракатлар нафақат ЭКИҲнинг 10 бараваригача катта жарима солишга (мақола эълон қилинган пайтда – 1 722 400 сўм), балки 15 суткагача муддатга қамоққа ҳам сабаб бўлади.\nУстав фондида давлат улушига эга бўлмаган корхоналар, муассасалар, ташкилотлар мол-мулкини қасддан нобуд қилганлик ёки унга зарар етказганлик фақат уларнинг раҳбарлари, мулкдорлари ёки ваколатли бошқарув органларининг аризасига кўра жавобгарликка сабаб бўлади.\nМЖтКнинг 62-2-моддаси бўйича маъмурий жавобгарликни суд қўллайди. Шу боис моддий зарарни якуний баҳолаш – у томонидан амалга оширилади. Бироқ амалиётда ЖК 173-моддаси бўйича жиноий жавобгарликка “чегарадош” бўлган вазиятларда, терговга қадар текширув ўтказилади. Терговга қадар текширув чоғида уни ўтказаётган шахс зарарнинг миқдори жиноий жавобгарликка тортиш учун етарли ёки етарли эмаслигини аниқлайди.


Тест тизимидан воз кечиш керакми? » Ўзбекистон янгиликлари – Zamin.uz\n20 ноябрь 2019, 18:12\nБугун, 20 ноябрь куни Давлат бошқаруви академиясида ўтказилган «Ёшларда ижтимоий фаолликни шакллантиришнинг замонавий муаммолари: лидерлик, ижодкорлик, инновациялар» мавзусидаги конференцияда депутат Расул Кушербаев тез тизимидан бутунлай воз кечиш кераклиги ҳақида гапирди.\nНафақат педагогика, балки ҳамма йўналишлар номзодлар бўйича олий таълим муассасаларига савол-жавоб ва суҳбат асосида ўқишга қабул қилиниши керак. Савол-жавоб қиладиган, суҳбат оладиган ҳалол, адолатли, коррупцияга йўл қўймайдиган мутахассисларни топа олсак, масала шу ерда. Мен шундай ҳисоблайман. Тест тизими ҳеч қачон ўзини оқламайди», дейди Расул Кушербаев.\nЯнги нарсани кашф қилиш керакмас. Халқаро тажрибани ўрганиш керак. Давлат тест маркази томонидан CEFR тестини муваффақиятли топширганлар инглиз тили имтиҳонларидан озод қилиниши ҳам бу борадаги ижобий қадамлардан бири. Фикримча, битта йўналишга стандартлашган биз ҳам ўтсак керак. Чунки хусусийлаштиришга бу нарса ўтилса, унда ҳам яхши бўларди. Фақат бизда тест тизимини сифатли амалга ошира оладиган кадрлар етармикан, деган савол очиқ қолади», деган Алишер Саъдуллаев.\nТеглар: абитуриент тест тизими\nЯнгиликлар » Жамият » Тест тизимидан воз кечиш керакми?\n08:51 Абитуриентларнинг тест натижалари эълон қилинди


Эслатиб ўтамиз, Ўзбекистон Республикаси Президенти Шавкат Мирзиёев раислигида 23 август куни халқ таълими тизимини ривожлантириш, педагогларнинг малакаси ва жамиятдаги нуфузини ошириш, ёш авлод маънавиятини юксалтириш масалаларига бағишланган видеоселектор йиғилиши бўлиб ўтди.\nВидеоселектор йиғилишида маҳаллий ҳокимликлар мактаб инфратузилмасини яхшилаш, коммунал хизматларнинг узлуксизлигини таъминлаш, ўқув йили ва куз-қиш мавсумига тайёрлаш каби масалаларга масъуллиги белгиланди.\nХалқ таълими вазирлиги эса мактабларда таълим сифатини ошириш, таълим муассасаларини малакали кадрлар билан таъминлаш, ўқитувчи мавқеини ошириш, ўқув дастури ва дарсликлар мазмунини такомиллаштириш вазифалари топширилди. Шу билан бирга халқаро таълим дастурларининг (STEAM) ижобий натижаларини ўрганган ҳолда миллий таълим дастурларини яратиш, халқаро баҳолаш дастурларини (PISA ва PIRLS -2021) татбиқ этиш белгилаб берилди.\nЎзбекистон Республикаси Халқ таълими вазирлиги таълим сифатини ошириш бўйича қатор ишларни амалга ошириб келмоқда.\nТаълим сифатини баҳолаш тизимини яратиш\nБиринчидан, вазирлик мамлакатимизда таълим сифатини баҳолаш тизимини ўрганиб чиқди. Ўрганиш натижалари шуни кўрсатдики, шу пайтгача таълим тизими сифати ва ягона ёндашувга асосланган реал ҳолатни баҳоловчи тизим бўлмаган. Шу боис таълим сифатини аниқлаш учун бир неча ташқи манбалар маълумоти ўрганилиб, халқаро тажрибалар амалиётга жорий этилган ҳолда шаффоф ҳамда объектив баҳолаш мезонлари яратилмоқда.\nШунингдек, мактаб битирувчиларининг 2019 йилда олий таълим муассасаларига кириш кўрсаткичлари таҳлил қилинди. Таҳлил натижаларига кўра 2 мингдан зиёд мактабнинг биронта ўқувчиси олий ўқув юртига кира олмаганлиги аниқланди.\n2020 йилда АҚШнинг Халқаро тараққиёт агентлиги (USAID) билан биргаликда бошланғич синф (2- ва 4-синф) ўқувчилари ўртасида ўқиш (EGRA) ва математика (EGMA) саводхонлиги бўйича халқаро баҳолаш ўтказилади. Ҳозирги кунда баҳолашни ўтказиш бўйича тайёргарлик ишлари олиб борилмоқда.\nЖорий йилнинг октябрь ойида Сирдарё вилоятида таълим сифатини баҳолаш ва вилоятни таълим сифати бўйича намунали ҳудудга айлантириш бўйича амалий ишлар бошланди. Тажриба доирасида ўқитувчилар ва ўқувчиларнинг билимлари баҳоланди.\nБитирувчилари олий таълим муассасаларга кирмаган мактаблар (2000 дан ортиқ) биринчи навбатда давлат аттестацияси ва аккредитациясидан ўтказиш режалаштирилди.\nПедагог ва раҳбарларнинг узлуксиз касбий ривожлантириш тизимини яратиш\n23 августдаги видеоселекторда ўқитувчи ва мураббийларнинг ўзи ҳам билим ва савиясини ошириш, жамоат ишларида фаол иштирок этиш, ҳалол меҳнати ва ташаббускорлиги билан бу касбнинг обрўсини ошириши кераклигига урғу берилди. Шу билан биргаликда, айрим педагог ходимларнинг билим ва малакаси бугунги замон талабларига жавоб бермаслиги ҳамда ўқитувчиларнинг билим ва савиясини юксалтиришда малака ошириш тизимининг ўрни сезилмас йиғилишда танқид қилиб ўтилди.\nШу боис, “Халқ таълими ходимларини узлуксиз касбий ривожлантириш тизими тўғрисида” Президент қарори лойиҳаси тайёрланиб, кенг муҳокамага қўйилди. Унда узлуксиз малака ошириш тизимини амалиётга жорий этиш бўйича қуйидагилар белгиланди:\nа) Халқаро андозаларга асосланиб халқ таълими тизимидаги педагогларнинг компетенциялари даражасини белгиловчи ягона касбий стандарт ва баҳолаш тизимини ишлаб чиқиш;\nг) амалдаги методист лавозимини тугатган ҳолда ўқитувчиларнинг касбий фаолиятини доимий ривожлантириш ва қўллаб-қувватлаш учун “ментор” лавозимини жорий этиш. Менторликка тажрибали олий тоифали ўқитувчилар ва юқори малакали кадрларни жалб этиш ҳамда уларнинг ойлигини олий тоифали ўқитувчиларга нисбатан 1,35 баравар кўпроқ этиб белгилаш;\nКасбий лицензия тизимини жорий этиш\nУшбу қарор лойиҳаси билан ўқитувчилар учун касбий лицензия тизимини жорий этиш таклиф этилмоқда. “Ўзбекистон Республикаси Халқ таълими тизимини 2030 йилгача ривожлантириш концепцияси”да умумтаълим муассасалари ўқитувчилари ва мактаб директорларини замонавий малака талаблари асосида синовдан ўтказиб, уларнинг фаолиятини лицензиялаш белгиланган. Шу боис, уни амалиётга жорий этиш таклиф этилмоқда. Концепцияга мувофиқ лицензиялаш босқичма-босқич жорий этилади. Бунда жами ўқитувчилар сонига нисбатан касбий лицензияга эга ўқитувчиларни 2021 йилда 5 фоизга, 2030 йилда 20 фоизга етказиш белгиланган.\nТаъкидлаш жоизки, касбий лицензиялаш амалиёти Буюк Британия, АҚШ, БАА, Корея, Финляндия ва Япония каби мамлакатларда самарали жорий қилинган.\nҲозирда халқ таълими тизимидаги 466 462 нафар ўқитувчидан 3,1 фоизи олий малака, 14,6 фоизи биринчи малака, 29,4 фоизи иккинчи малака тоифасига эга. Қолган 52,9 фоиз ўқитувчи тоифага эга эмас (!).\nКасбий лицензия раҳбарлар учун 3 йилга, ўқитувчилар учун эса 5 йилга амал қилиб, дастлабки босқичда тоифага эга бўлган ўқитувчилардан, кейинчалик тоифага эга бўлмаган ўқитувчилардан талаб этилади.\nХалқ таълими тизимини 2030 йилгача ривожлантириш концепциясида белгиланган ўқитувчилар иш ҳақининг босқичма-босқич оширилиши фақатгина касбий лицензияга эга бўлган педагог кадрларга татбиқ этилиб, ўқитувчиларни ўз устида ишлашга ундайди.\nКасбий лицензияни жорий этиш мақсади ва аҳамияти юзасидан кенг жамоатчилик орасида тушунтириш ишлари давом эттирилмоқда. Якуний лойиҳа жамоатчилик фикрини инобатга олган ҳолда такомиллаштирилади.\nТаълим сифатини ошириш мақсадида “Тошкент тажрибаси”ни жорий этиш ҳам таклиф этилмоқда.\nДавлатимиз раҳбари томонидан жорий йилнинг 23 август куни кенгайтирилган тарзда ўтказилган йиғилишда таълим сифатини ошириш, хусусан, пойтахт Тошкент тажрибасини республиканинг бошқа ҳудудларида оммалаштириш юзасидан берган топшириғига асосан Вазирлар Маҳкамаси қарори лойиҳаси тайёрланди. Мазкур ҳужжат ҳам айни кунда жамоатчилик томонидан муҳокама этилмоқда.\nЛойиҳада қуйидаги вазифалар белгиланмоқда:\n1) олий таълим муассасалари билан умумий ўрта таълим муассасалари ўртасидаги ҳамкорликни изчил йўлга қўйиш орқали педагог кадрлар тажрибаси, салоҳиятини ошириш;\n2) Тошкент шаҳридаги умумий ўрта таълим муассасаларини тўлиқ юқори малакали олий маълумотли педагог кадрлар билан таъминлаш;\n3) олий таълим муассасаларидаги чет тили кафедраларининг профессор ўқитувчиларини мактабларга бириктириш орқали мактабларда фаолият кўрсатаётган инглиз тили ўқитувчиларининг барчасини C1-CEFR даражасига олиб чиқиш;\n4) умумий ўрта таълим муассасаларида босқичма-босқич ёшларнинг ахборот коммуникация технологиялари соҳаси бўйича билим ва кўникмаларини оширишга қаратилган “IT-Nation” лойиҳасини амалга ошириш;\n5) ўқувчиларда фундаментал билимларни амалий тажрибалар асосида мустаҳкамлашга, уларни илмий ижодкорлик ва мустақил тадқиқотларга йўналтиришга қаратилган STEAM лаборатория марказларини ташкил этиш;\n6) умумий ўрта таълим мактаблари ўқувчиларининг халқаро баҳолаш тадқиқотларига (PISA, PIRLS, TIMSS) тайёрлаш ишларини янада кучайтириш;\n7) 2019-2020 ўқув йилидан бошлаб инклюзив таълимга жалб қилинган ўқувчилар мавжуд бўлган барча бошланғич синфларга “ассистент ўқитувчи” лавозимини жорий этиш;\n8) умумий ўрта таълим мактаблари ўқувчиларини халқаро фан олимпиадалари ва мусобақаларига тайёрлашга ихтисослаштирилган Халқаро фан олимпиадалари захираси мактабини ташкил этиш;\n9) 2020 йил 1 январдан бошлаб Тошкент шаҳри халқ таълими ходимлари меҳнатини қўшимча рағбатлантириш мақсадида маҳаллий бюджет маблағлари ҳисобидан ойлик маошларини ошириш чораларини кўриш назарда тутилган.\nМазкур тажриба ижобий натижа берса, уни мамлакатимизнинг бошқа ҳудудларига ҳам жорий этиш режалаштирилган.\nТаълим дастурлари ва дарсликларни такомиллаштириш\nТаълим сифатини яхшилаш ва ўқувчиларнинг замонавий билим олиши учун Халқ таълими вазирлиги илғор хорижий тажриба асосида замонавий миллий таълим дастурини яратиш бўйича иш олиб бормоқда. Миллий таълим дастури асосида замонавий дизайн ва мазмунга эга дарсликлар босқичма-босқич ишлаб чиқилади. Бу йўналишда STEAM фанларини ўқитиш бўйича Президент мактаблари тажрибасини ёйиш режалаштирилган.\nЎзбекистон Республикаси Президенти топшириғига кўра, умумтаълим мактабларида “Тарбия” фанини жорий этиш режалаштирилган. Бу ҳам 23 августдаги видеоселекторда мактаблардаги маънавий-тарбиявий ишларни янгича ташкил этиш, “Миллий ғоя”, “Одобнома”, “Динлар тарихи”, “Ватан туйғуси” каби фанларни бирлаштирган ҳолда, ягона “Тарбия” фанини жорий қилиш топшириғига асосланади.\nМактабларимизда ўзбек тилини ўқитиш сифатини ошириш, ўқув дастурлари ва дарсликларни такомиллаштириш бўйича ҳам ислоҳотлар олиб борилади. Жумладан, ўзбек тилини билиш даражасини баҳолаш учун 4 та (эшитиш, ўқиш, ёзиш ва суҳбатлашиш) кўникмасига асосланган миллий баҳолаш тизимини яратиш режалаштирилмоқда.\nЎзбекистон Республикаси Халқ таълими вазирлиги мамлакатдаги барча мактаб ўқувчиларининг сифатли таълим олиши учун «Электрон таълим» лойиҳаларини амалга оширишни режалаштирмоқда.


ИЛМ ДУНЁДА ИЗЗАТ, ОХИРАТДА ШАРАФДИР — Ko'kaldosh\n26.12.2018 / - Мақолалар, Янгиликлар\n“Кўкалдош” ўрта махсус ислом билим юртида талабаларнинг касбий маҳорати бўйича билим ва кўникмаларини ошириш, муомала маданияти ва ўз касбига бўлган масъулиятини янада ошириш мақсадида уламолар ва тажрибали имом-хатиблар билан учрашув ва давра суҳбатлари ташкил этиш бўйича режа ишлаб чиқилган. Мазкур режага мувофиқ 25 декабр куни билим юртида мударрислар, ишчи-ходимлар ва талабалар иштирокида давра суҳбати ташкил этилди. Давра суҳбатига Тошкент шаҳар Юнусобод тумани бош имоми, “Мирза Юсуф” жоме масжиди имом хатиби, Тошкент ислом институти ўқитувчиси Раҳматулло Сайфуддинов таклиф этилди. Тадбирни маънавий-маърифий масалалар бўйича мудир ўринбосари А.Ғаниев олиб борди. Кириш қисмида мавзу юзасидан ўз фикр мулоҳазаларини билдирди ва таклиф этилган меҳмонни таништирди ва сўз навбатини берди. Устоз Раҳматулло домла ўз маърузаларида талабаларга илм олишда аввало одоб бўлиши лозимлигини таъкидлади. Ёшликда билим олиб, ғайрату шижоатга тўла пайтда бор имкониятни эзгуликка сафарбар этиш, инсон умрининг мазмун-моҳиятини белгилаб беришлиги, бу ҳақида буюк аждодларимиз меросида, жаҳон алломалари ижодида қайта-қайта уқтирилгани, бежиз ҳикматларда: “Ёшликда олинган илм тошга ўйилган нақш кабидир”, — дея айтилмайди, дея таъкидлаб ўтдилар. Йиллар залворидан омон қолган тошлар устидаги турли битиклар мудом ўз шаклини йўқотмагани каби ёшликда эгалланган илм ҳам кишига ҳамиша ҳамроҳ бўлади. Дарҳақиқат, илм олишга ёшликдан муҳаббат қўйиш, кишиларни келажакда етук шахс бўлиб камол топишига хизмат қилади. Аждодларимизнинг ҳаёт фаолиятлари ҳам биз учун сабоқдир, дедилар. Шунингдек, Р.Сайфуддинов Қуръони Карим оятлари ва муборак ҳадиси шарифлардан мисоллар келтириб мавзуни тушунтириб ўтдилар. Жумладан, Пайғамбаримиз (с.а.в.) бир ҳадиси шарифларида шундай марҳамат қилган эканлар: «Илмга интилувчи-Аллоҳнинг меҳрига интилувчи. Илмга интилувчи ислом дини таянчи, унинг ажри пайғамбарлар билан бирга берилади».\nНабий (а.с.)нинг саҳобаларидан бири Умар ибн Хаттоб (р.а.)нинг қуйидаги сўзлари эса ҳар бир илм ўрганишга бел боғлаган инсонни бефарқ қолдирмаса керак: “Илм ўрганиш — Аллоҳдан қўрқиш; уни талаб қилиш – ибодат; билмаганга ўргатиш – садақа; уни ўз аҳлига ўргатиш – Аллоҳга қурбатдир. Илм танҳоликда ҳамроҳ; ҳилватда дўст; тўғри йўл кўрсатувчи далил; бегоналар олдида энг содиқ ўртоқ; жаннат йўлининг минорасидир”.\nШунингдек, маърузачи ўз нутқида юртимиздан етишиб чиққан етук алломаларимизнинг ибратли ҳаёт-фаолиятларидан мисоллар келтирди ва намуна ўрнак сифатида ўзларининг ёшликдан илм олганликлари, устозлари, шу кунгача бўлган фаолиятларини талабаларга сўзлаб бердилар.\nҲар бир мусулмоннинг ақидаси тўғри бўлиши ўта муҳимдир. Чунки ақида нотўғри бўлган ҳолда қилинган амаллар қанчалар кўп ва ихлос билан бажарилган бўлмасин, унинг заррача фойдаси йўқдир. Буюк ватандошимиз Сўфи Оллоҳёр раҳматуллоҳи алайҳ ақоид илмини ўрганиш зарурлигини баён қилиб шундай деган: Ақида билмаган шайтона элдур, Агар минг йил амал деб қилса елдур, Яъни, ақиданинг зарурий масалаларини билмаган киши ҳар қанча ибодат қилса ҳам, соф Ақидани билмагани сабабли, қилган ибодатлари унига ҳеч қандай наф бермайди. Чунки динда ихлоснинг ўзи кифоя қилмайди. Илмсиз, ёлғиз ихлоснинг ўзи билан нажот топаман деган кишилар адашадилар. Ҳасан Басрий раҳматуллоҳи алайҳ айтган: “Илмсиз амал қилувчи – йўлни билмасдан йўлга чиққан йўловчи кабидир. Илмсиз амал қилган кишининг ислоҳидан кўра фасоди кўпроқ бўлади. Шундай экан ибодатга зарар бермайдиган илмни ва илмга зарар бермайдиган ибодатни талаб қилинглар. Бир қавм ибодат талабида бўлди ва илмни тарк қилдилар. Натижада улар уммати Муҳаммадга қилич кўтариб чиқдилар. Агар уларда илм бўлганида, улар бу ишни қилмаган бўлар эди”.\nТадбирнинг иккинчи қисмида “Робиъул аввал-Мавлид ойи” муносабати билан “Хулқи Қуръон бўлган зотга эргашамиз” мавзусида талабалар ўртасида ўтказилган мақолалар танловида ғолиб бўлган ва фаол иштирок этган талабалар тақдирландилар.


Ўзбекистонда ноябрь ойида қанча электромобиль импорт қилингани маълум бўлди – Kommers.uz\nИқтисодиёт\t17:40 | 21.12.21\nЎзбекистонда ноябрь ойида қанча электромобиль импорт қилингани маълум бўлди\nИмпорт ҳажми октябрь ойига нисбатан 21 тага ошди.\nЎзбекистонда ноябрь ойида 76 та электромобиль импорт қилинди. Бу ҳақда Давлат статистика қўмитаси матбуот хизмати хабар берди.\nМаълумотларга кўра, 2021 йилнинг ноябрь ойида Ўзбекистонга хориждан 76 та электромобиль импорт қилинган. Шунингдек, 2021 йилнинг ноябрь ойида импорт қилинган электромобиллар сони октябрь ойига нисбатан 21 тага ошган.\nХабар қилинишича, Ўзбекистонда ноябрь ойидаги электромобиллар хариди учун 1,8 миллион доллар сарфланган.\nАввалроқ 10 ойда Ўзбекистонга 9 та хорижий давлатдан қиймати 12 миллион долларга тенг бўлган 613 та электромобиль импорт қилингани ҳақида хабар берилганди.\nҚайд этилишича, энг кўп электромобиль Хитой (551 та), Туркия (24 та) ва Литва (13 та)дан импорт қилинган.\nШунингдек, Xiaomi йилига 300 мингта электромобиль ишлаб чиқарадиган завод очиши хабар қилинди.


Жаҳон 22:02 / 18.10.2021 49292\nТолиблар гиёҳвандликка қарши жиддий курашга киришди. Улар Кобулда юзлаб гиёҳвандлар тўпланадиган кўприк остини тозалашди ва у ердагиларнинг аксар қисми куч билан реабилитация марказига олиб келинди. Улар бу ерда 45 кун давомида сақланади.\nКобулда минг ўринли шифохона аввалги режим вақтида очилган, аммо ҳокимият «Толибон» қўлига ўтганидан кейин янги ҳукумат гиёҳвандлар тўпланадиган ҳудудларга рейдлар уюштира бошлади ва уларни мажбурлаб даволашга киришди. Бундай «наркоманлар кўприклари» — наркосавдо ҳамда жиноятчилик ўчоғи бўлиб келган.\nМарказда беморларнинг дастлаб сочи олиб ташланади, қуёш остида қиздирилади ва уларга оғриқ қолдирувчи метадон моддаси берилади. Кўплар бу ерга бир неча марта олиб келиниши мумкин.\nКобулдаги «наркоманлар кўприги»да юзлаб гиёҳвандлар тунаб қолишади. BULENT KILIC AFP\nРеабилитация марказига янги олиб келинганлар. Felipe Dana/Copyright 2021 The Associated Press\n12 октябрь куни АҚШ собиқ президенти Билл Клинтон қонга инфекция тушиши (сепсис) туфайли касалхонага ётқизилганди. У антибиотиклар билан даволанди, дорилар унга ижобий таъсир қилди ва 17 октябрь куни унга жавоб берилди.\nФотосуратчилар Ҳиллари Клинтонни Калифорниядаги Ирвин тиббиёт маркази олдида пайқаб қолишди. REUTERS/David Swanson\nБилл Клинтон рафиқаси Ҳиллари хоним ҳамроҳлигида шифохонадан чиқмоқда. REUTERS/David Swanson\nКлинтон ўзини даволаган шифокорлар даврасида. REUTERS/David Swanson\nКанар оролларидаги Пальма оролида отилиши давом этаётган вулқоннинг Эл Пасодан кўриниши. REUTERS/Susana Vera\nБразилияда ҳаво шарлари мусобақаси / REUTERS/Diego Vara\nБразилияда ҳаво шарлари мусобақаси вақтида учиб ўтаётган қушлар галаси, Рио-Гранде / REUTERS/Diego Vara\nТуркия президенти Ражаб Эрдўған ва Германия канцлери Истанбулдаги учрашув арафасида суҳбатлашишмоқда. REUTERS/Murad Sezer\nЛондонда сайловчилар билан учрашув вақтида пичоқлаб ўлдирилган депутат Дэвид Эмесс хотирасига қўйилган гуллар. REUTERS/Henry Nicholls\nҲиндистонда диний байрам арафасида дўконини гулларга тўлдираётган сотувчи. AFP /Arif ALI\nИроқдаги тарихий Ал-Нурий масжидида яна намоз ўқила бошланди. AFP / Zaid AL-OBEIDI\nХитойнинг Чжэнчжоу шаҳрида бир вақтнинг ўзида 35 жуфтлик оммавий никоҳ маросимида иштирок этди. Фото: Zuma/ТАСС\nШотландияда юзлаб биринчи курслар Сент-Эндрюс университети талабаларига бағишланган маросимда иштирок этмоқда. Талабалар анъанага кўра қадимий университет ҳудудида бир-бирлари билан «кўпиклар жанги» ўтказишади.\nКХДР парашютчиларининг янги хизмат кийими комикслар қаҳрамони либоси билан деярли бир хил. Бу Ким Чен Иннинг дизайнерлик танлови бўлиши мумкинлиги айтилди. Фото: Reuters\nПекинда 2022 йилги қишки олимпия ўйинлари учун машъала ёқилиши муносабати билан бир гуруҳ намойишчилар Грециянинг Олимпия шаҳарчасида Тибет байроғини кўтаришди. AFP/Aris Messinis\nПальмадаги вулқон кули. Кумбре-Вьеха вулқонидан оқиб чиққан лава 674 гектар ерни қамраган ва 800дан ортиқ уйни вайрон қилган.\nМай ойида Канададаги черковлардан бирида туб халқларга мансуб бўлган 200дан ортиқ болалар ўлдирилгани маълум бўлганди. Бош вазир Жастин Трюдонинг ташрифи арафасида болалар шундай хотирланди. AFP/Cole Burston\nЗайтун қолдиқларини қайта ишлаётган суриялик\nЯпонча шахмат тури - «генераллар ўйини» деб ҳам номланадиган Сёги ўйини 19 ёшли вундеркинд барча титулларни қўлга киритиши туфайли янада машҳурлашиб оммалашди.\nКобулдаги дўкон олдидан мотоциклда ўтиб кетаётган афғон оиласи. REUTERS/Zohra Bensemra\nМаккада жойлашган дунёдаги энг йирик масжид — Ал-Ҳаромда 17 октябрь куни пандемия бошидан буён илк марта ижтимоий масофа чораларига риоя қилмаган ҳолда намоз ўқилди. Фото: АР/ТАСС


СОЛИҚ ЮКИ ЕНГИЛЛАШДИ » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / СОЛИҚ ЮКИ ЕНГИЛЛАШДИ\n16-01-2019, 18:37, admin\nСолиқ тушунчаси ҳамма замонларда, ҳамма давлатларда бўлган. Чунки давлатнинг кўплаб функцияларини амалга оширишда айнан солиқ солиш йўли билан келадиган даромадлар муҳим ўрин тутади. Бироқ, ҳар қандай тўлов адолат мезонларига таянилган ҳолда белгиланса, одамларнинг солиқ ҳақида фикри ижобийлашаверади. Натижада даромадни яшириш, солиқдан қочиш каби ҳолатларга ўрин қолмайди.Тан олиш керак: республикамизнинг барча ҳудудларида расмий ишсизлик ва аҳвол ўртасида анчагина тафовут бор. Бошқача айтганда, қайсидир тадбиркор ёки фирмада ишловчи йигит-қизлар расман ишли эмас. Улар маошни «конверт»да олишади. Ўз-ўзидан тушунарлики, иш берувчи ҳам, ходим ҳам давлатга ҳеч қандай солиқ тўламайди. Муаммонинг иккинчи тарафи расман ходими бўлмаган фуқарога нисбатан иш берувчи ҳеч қандай мажбурият сезмайди: у ходимнинг на меҳнат муҳофазаси, на хавфсизлигини таъминлашга бурчли эмас. Бунга сабаб сифатида солиққа тортиш тизимини кўрсатиш мумкин эди.Энди… вазият ўзгармоқда. 2019 йилнинг 1 январидан бошлаб солиққа тортишнинг мутлақо янгиланган механизмлари амал қила бошлади. Бу ҳақда 2018 йил 29 июнь кунги «Ўзбекистон Республикасининг солиқ сиёсатини такомиллаштириш концепцияси тўғрисида»ги Президент Фармонида кенг тўхтаб ўтилган. Фармон билан янги йилнинг илк кунидан бошлаб кўплаб имтиёзлар ҳаётга татбиқ этилмоқда.\nҲужжатлар ўзгармоқда, ҳамма солиқлар камайиши ҳақида гапирмоқда? Хўш, бу бизга, аниқроғи, шахсий даромадимиз кўрсаткичларида қандай акс этади?\nБиринчидан, амалдаги тартибга кўра, солиққа солиш шкалага асосланган. Яъни, маошимиз энг кам иш ҳақининг бир бараваригача бўлса 0 %, иккидан беш бараваригача бўлса 7,5%, беш бараваридан ўн бараваригача оралиғида 16,5%, ундан юқори миқдорда ойлик олсангиз, 22,5% солиқ ушланган эди. Бунга қўшимча равишда, иш ҳақидан давлатдан ташқари пенсия жамғармаси учун 8 фоизлик мажбурий суғурта тўлови ундирилди.\n2019 йилдан эса шкала тизимидан воз кечамиз ва ягона ставкада солиқ тўлаймиз. Демак, иш ҳақи фондига солиқ юки қуйидагича камайтирилмоқда:\n– жисмоний шахслардан олинадиган даромад солиғининг ягона ставкасининг 12 фоиз миқдорида ўрнатилиши ва фуқаролар мажбурий суғурта бадалларининг (иш ҳақидан 8 фоиз) бекор қилиниши натижасида «қўлга тегадиган» иш ҳақи миқдори ўртача 6,5 фоизга ошади;\n– иш ҳақи фондидан ягона ижтимоий тўлов миқдори 12 фоизгача пасайтирилмоқда.\nИккинчидан, давлат мақсадли жамғармаларига айланмадан 3,2 фоиз миқдорида ундириладиган мажбурий ажратмалар бекор қилинмоқда. Шу пайтгача корхона фойда қиладими ёки йўқ, йиллик айланма маблағидан 3,2 фоиз давлат мақсадли жамғармаларига ўтказиб беришга мажбур эди.\nУчинчидан, юридик шахсларнинг фойда солиғи ставкалари 14 фоиздан 12 фоизгача, тижорат банклари учун – 22 фоиздан 20 фоизгача, дивиденд ва фоиз кўринишидаги даромадлар бўйича тўлов манбаидан солиқ – 10 фоиздан 5 фоизгача, юридик шахслар мол-мулк солиғи – 5 фоиздан 2 фоизгача пасайтирилмоқда. Прогноз қилинишича, мазкур чоралар натижасида хўжалик юритувчи субъектлар ва жисмоний шахслар ихтиёрида қарийб 10 триллион сўм маблағ қолади.\nАгар манбаларга суяниб айтадиган бўлсак, 13 миллиондан зиёд меҳнатга яроқли аҳолиси бор республикамизда иш ҳақидан қонуний солиқ тўлайдиганлар сони 4,6 миллионни ташкил қилмоқда экан.\nДемак, яширин иқтисодиёт қурбони бўлаётганлар сони биз тахмин қилгандан кўпроқ. Бу ҳолатда икки нарсани ютқазамиз: норасмий ишловчиларнинг ҳимоя этиб бўлмайдиган ҳуқуқлари ва олинмаган солиқ кўринишидаги давлат бюджетига етказилаётган миллиардларни.\nЯнги солиқ концепциясига кўра, вазият энди тубдан ўзгарди: солиқ юки камайтирилиб, содда, шаффоф, муҳими, иш берувчи учун ҳам, ишловчи учун ҳам бирдек адолатли ставка белгиланди. Демак, ҳаммаси ўз йўриғи билан изга тушиб бормоқда.\n"Учқудуқ" газетаси хабар қилади: МАОШИНГИЗГА ҚАНЧА СОЛИҚ СОЛИНАДИ?


Саййидимиз Сулаймон алайҳиссолату вассалом\nЁш йигитнинг зукколиги\nСулаймон кичик ёшда эди, уни отаси Довуд (алайҳиссалом) жуда яхши кўрарди, бунинг сабаби эса унинг зукколиги ва ишларни чиройли бажариши эди. Бир сафар подшоҳ бўлган Пайғамбар Довуднинг ҳузурига ўзаро тортишиб қолган икки киши кирди, бу пайт эса Сулаймон ўша ерда эди, икки кишининг бири шундай деди: «Мен ер эгасиман, унга экин экдим, дарахтлари мева бергунича ва экинлари ўсгунича меҳнат қилдим, − сўнгра у билан бирга кирган рақибига ишора қилди ва сўзини давом эттирди, − мана бу кишининг қўйлари эса менинг еримга кирди ва у ерда бирор мева ҳам, экан ҳам қолдирмади, мен сизнинг ҳузурингизга ўртамизда ҳукм чиқаришингиз ва менинг ҳаққимни қўйларнинг эгасидан олиб беришингиз учун келдим». Подшоҳ бироз ўйлаб олганидан кейин қўйларнинг эгасидан қўйларини мусодара қилиниб ер эгасига берилишига ҳукм қилди, бу билан биринчисини жазолади, иккинчисини эса тақдирлади. Зукко бўлган Сулаймон бу ҳукмни эшитиб, одоб ва лутф ила эътироз билдириб жазолашда бироз марҳамат қилишни сўради. Сулаймон бу икки киши ўртасида отасининг ҳукмидан кўра ҳақиқатга яқинроқ бўлган ҳукмни қўллашни хоҳларди, отаси Довуд унга рухсат берди, Сулаймон шундай деди: «Яхшиси (яъни ҳукмнинг яхшироғи), қўйларнинг эгаси бошқа бир ерга экин экади, у ернинг мевалари пишиб экинлари ўсгунича меҳнат қилади; бу вақтда бошқалари (нариги кишининг) қўйларини олиб туради (яъни экин экилиб мевага киргунига қадар) ва уларни сўймаган ҳолда фойдаланади; сўнгра муддат охирида ҳамма мол-мулк ўзининг ҳақиқий эгасига қайтарилади. Сулаймоннинг ҳукмидан барча ажабланди ва уни хурсанд бўлган ҳолда қабул қилдилар.\nПодшоҳ ва Пайғамбар\nДовуд (алайҳиссалом)нинг ўғли Сулаймонга муҳаббати ортиб борди, унинг тарбиясига янада кўпроқ эътибор қаратди, унинг подшоҳлик ўрнини муносиб эгаллаши керак эди. Сулаймон катта бўлди, унинг илми ва зукколиги (ақлу заковати) ортиб борди, у одамлар орасида ва мамлакатда катта илмий тажрибага эга бўлди, буларнинг барчаси подшоҳ бўлиши мумкин бўлганларнинг танловига киритди, лекин Аллоҳ уни барчадан устун қилиб танлади ва уни элчи қилиб юборди, Аллоҳ Ўзининг рисоласини қандай юборишни Ўзи билади. Шундай қилиб, Сулаймон (алайҳиссалом) подшоҳ ва Пайғамбарга айланди. Аллоҳ унинг мол-мулкини янада зиёда қилди, уни ҳикмати, чиройли хулқи, илми ва нубуввати (пайғамбарлиги) сабабидан одамлар жуда ёқтириб қолдилар. Сулаймон (алайҳиссалом) эса ўз умматига ва ўзи юборилган самовий рисолатга (осмондан Аллоҳ юборган нарса) хизмат қилишни унутмади.\nМантиқ ут-тайр (қушлар тили)\nАллоҳ Ўзининг Аасули Сулаймон (алайҳиссалом)ни мўъжизаларсиз қолдирмади. Балки унга буюк қувват ато этди, жинларни унинг қўл остида ишлайдиган ва унга ҳеч эътироз билдирмай итоат қиладиган қилиб бўйсундириб қўйди. Шу билан бирга, унга шундай мўъжиза ато этдики, ўтган пайғамбарларнинг бирорталари бунга эришмаган эди, у эса Аллоҳ таоло унга «Мантиқут тайр» деб номланган гўзал илмни ато этди, аниқроғи, у ҳайвонлар ва қушларнинг тилларини тушунар ва кабутар нима деётганини билар ҳамда бир чумоли бошқа чумоли билан учрашганида нималарни сўзлашаётганини билар эди. Сулаймон (алайҳиссалом) бу мўъжизалардан хурсанд бўлди ва мана бу яхшиликларнинг барчасини унга ато этган ва худди отаси Довуд (алайҳиссалом)ни бундан олдин қалқонлар қурилиши, бутун борлиқ у билан бирга тасбеҳ айтиши билан хос қилиб қўйгани каби уни ҳам қушларнинг тили билан хос қилиб қўйган (яъни фақат унинг ўзигагина бу тилни ўргатиб пайғамбарлар орасида хос қилиб қўйган) Роббиси таолога шукр қилди.\nСулаймон ва чумоли\nСулаймон (алайҳиссалом) ва бир чумоли билан чиройли ҳодиса содир бўлди, у инсу жинслар ва қушлардан иборат бўлган аскарлари жамоаси билан юрар эди, улар чумолилар бор жойга етиб келдилар, у узоқдан уларга қараб турган ва унинг қудратини ҳис қилаётган ва шериклари аскарларнинг оёқлари остида ўлиб кетишидан қўрқиб турган бир чумолини кўрди. У чумолиларга ўз тилида шундай дер эди: «Эй чумолилар, ўз уйларингизга киринглар, Сулаймон ва унинг аскарлари ўзлари билмаган ҳолда сизларни оёқлари билан босиб кетмасинлар». Подшоҳ унинг гапини эшитиб кулимсираб жилмайди ва бу неъмат учун Аллоҳга ҳамд айтди ҳамда бу фазилат учун Унга шукр қилиб йўлида давом этди.\nСулаймон ва малика Билқис\nСўнгра у қўшинига қаради ва одамлар ҳамда ҳайвонлар ғойиб бўла бошлаганди, у қушлар орасидан Ҳудҳуд исмли бир қуш ғойиб бўлганини кўрди, унинг жойини ҳеч ким билмасди. Сулаймон деди: «Мен уни қаттиқ азоблайман ёки сўйиб юбораман, ё бўлмаса у менга узрини ва кетишининг сабабини айтиб беради». Қуш (Ҳудҳуд) қайтиб келди, подшоҳи Сулаймонга яқинлашиб шундай деди: «Эй подшоҳим, мен сизга номаълум бўлган хабарларни олиб келдим». Подшоҳ деди: «У нима экан?» Ҳудҳуд жавоб берди: «У ерларда бир қавм бўлиб уларнинг маликалари бор экан. Улар у билан бирга қуёшга ибодат қилиб сажда қилар эканлар. Аллоҳ уларга куч-қувват ва кўплаб яхшиликлар ато этган экан, лекин улар бу неъматларга шукр қилмадилар, балки Аллоҳга куфр келтириб Унга ибодат қилмадилар ва Уни қўйиб қуёшга ибодат қилдилар. Мен уларнинг ишларидан ҳайратда қолдим ва буюк Арш (аршил азийм) Роббиси бўлган ва бизларни барчаларимизни ризқлантирадиган, ибодат қилишлик учун Ундан бошқаси ҳақли бўлмаган ва сажда қилиш фақат унинг юзигагина жоиз бўлган Зот Аллоҳга сажда қилмайдиганлар ҳақида сизга айтиш учун шошилиб келдим». Сулаймон унинг сўзларини эшитиб жим турди, сўнгра деди: «Сенинг ростгўйлигинг тасдиғини топади.Кел, мана бу хатни маликаларига − уларни кўрган жойингга олиб боргин ва улардан мактубнинг ичидаги буйруқларимни тезда бажаришларини талаб қилгин, улардан жавоб олмасдан қайтмагин». Ҳудҳуд подшоҳи Сулаймон (алайҳиссалом)нинг буйруғини бажарди, хатни олиб борди, Билқис исмли маликанинг олдига борганида унга хатни тақдим этди, у уни очди ва ичидагини ўқиди, унинг сўзлари пайғамбарлар ва подшоҳларнинг сўзи эди!\n«Албатта, у Сулаймондандир, албатта, унда: «Бисмиллаҳир роҳманир роҳийм; Менга қарши бош кўтармай, таслим бўлган ҳолингизда келинг». Малика мамлакатининг эркаклардан иборат барча вазирлари, ҳокимлари ва амалдорларини ушбу масала юзасидан улар билан маслаҳат қилиш учун жамлади. Улардан сўради: «Подшоҳ Сулаймоннинг талабига қандай қарайсизлар?» Улар дедилар: «Буйруқ ва раъй (хоҳиш) сизники (яъни биз сизнинг буйруғингиз ва раъйингизга қараймиз), агар урушга буюрсангиз, биз урушга қодирмиз, биз сизнинг аскарларингизмиз, сизнинг сўзингизга қулоқ соламиз ва сизга итоат қиламиз». Лекин маликага уруш фикри ёқмади, у сулҳ қилишга уринди ва шундай деди: «Агар подшоҳлар бизнинг ерларимизга кирсалар, уйларимизни, албатта, харобага айлантирадилар, тараққиётимизни йўқ қилиб юборадилар. Мен Сулаймонга қимматбаҳо совға юбораман ва уларнинг ҳадяга жавобларини кутамиз». Шундай қилиб, малика Билқис қимматбаҳо совғалар билан вакилларини подшоҳ Сулаймон (алайҳиссалом)га жўнатди. Ҳудҳуд эса подшоҳига хабар бериш учун кетди, подшоҳ Сулаймон (алайҳиссалом) бу вакилларни ёлғиз ўзи қарши олиб очиқ кўнгил билан кутиб олиши керак эди. Меҳмонлар етиб келганларида ўзларининг келтирган ҳадялари Сулаймоннинг мол-мулки олдида ҳеч нарса эмаслигини кўрдилар. Вакиллар ажойиб қасрга етиб келган вақтда (қасрнинг ҳайбатидан вакиллар) ажабландилар ва ҳайрон қолдилар ва маликаларининг ҳадясини ҳижолат бўлган ҳолда уялиб тақдим этдилар, лекин буюк подшоҳ Сулаймон (алайҳиссалом) уларга лутф ила шундай деди: «Раҳмат! Албатта, Аллоҳ менга ҳали оламда ҳеч кимга ато этмаган буюк мулк-салтанатни ато этди, мен Исломнинг ўрнига мол-дунёга рози бўлмайман, сизлар ўз ҳадяларингиз билан хурсанд бўляпсизлар, Аллоҳ сизлардан ҳидоят ва салоҳиятни (солиҳлик) хоҳлашини билмайсизлар, шундай экан, ўз шаҳрингизга ва маликангизнинг олдига қайтинглар, биз сизларнинг олдингизга сизлар ҳали кўрмаган ва сизларнинг ерингизда адолат ўрнатадиган ҳамда у ердан куфр келтирганларни чиқариб юборадиган, уларни хорлаб қувиб чиқарадиган аскарлар ва қўшин билан боришимизни кутинглар. Вакиллар ўзлари келтирган ҳадялар билан қайтиб кетдилар, улар Билқиснинг олдига кирдилар ва кўрган ишларини унга айтиб бердилар, кейин у шундай деганини эшитдилар: «Исломдан бошқа чора йўқ! Сулаймон биздан кучлидир, биз кечикмаган ҳолда унинг ҳузурига худди у буюрганидек итоатгўй ва мусулмон бўлган ҳолда боришимиз керак». Сулаймон (алайҳиссалом) уларнинг ҳузурига келишларини билди ва жинга шундай деди: «Сизлардан қай бирингиз маликанинг тахтини у бу ерга келишидан олдин менга олиб келади?» Жинлардан бўлган Ифрит деди: «Мен уни сенга мақомингдан тургунингча келтирурман». Албатта, бунга менинг куч-қувватим ва ишончим комилдир. Агар сен тезда бўлишини хоҳласанг, ҳозироқ уни келтираман». Ўша ерда бўлганларнинг орасида Аллоҳ унга илм ва ҳикмат ато этган бир киши ҳам бор эди, у Ифритнинг сўзи ва жавобини эшитиб подшоҳга шундай деди: «Мен шу тахтни кўз очиб- юмгунингизга қадар сизга келтира оламан( ёки жуда тез келтира оламан)». Шундай қилиб, тахт бир неча лаҳзадан кейин Аллоҳнинг изни ҳамда қудрати ила Сулаймон (алайҳиссалом)нинг олдида пайдо бўлди. Подшоҳ бу тахтнинг бундай тезлик билан ҳозир бўлганидан қувонди, Эй Роббим! Неъматинг ва фазлинг учун Сенга шукр бўлсин! Сўнгра аскарларидан тахтнинг шаклини бироз ўзгартиришларини сўради, бу малика уни кўриши ва (маликанинг қавми) бу ерга етиб келиб қаршисида уни кўрган нарсадан кейин улар ҳам кўришлар ва тахтга нисбатан ҳукмини эшитишлар учун эди. Малика ўз қавми билан етиб келгач, подшоҳ Сулаймон (алайҳиссалом) ундан сўради: «Сенинг тахтинг шундай эдими?» У бироз ўзгартирилган тахтга ишора қилди, у (малика) қаради. Бундан ҳайратланди ва шундай деди: «Бу қандай бўлди?» У қараб турар ва кўзларига ишонмас эди. Бу ўша тахтми ёки йўқ? Қандай қилиб ахир, мен уни ўз шаҳримда қолдирган эдим-ку?! Сўнгра подшоҳ шишадан ясалган қасрга киришини талаб қилди, у (бу қаср) сув билан тўла деб ўйлади ва киришдан олдин сув тегмаслиги учун кийимини кўтариб олди. Кейин эса қаср уни ўзининг чиройи ва қурилиши билан алдаб қўйганини кўргач, ҳақиқатни билди ва дарҳол шундай деди: «Ё Парвардигоро! Албатта, мен ўзимга зулм қилдим ва узоқ вақт қуёшга ибодат қилиш билан куфр келтирдим, ё Парвардигоро, мана энди мен Сенга қайтаман, албатта, мен мусулмонларданман, менга раҳм қил, ё Парвардигоро ва мени мағфират қил ва Сен раҳмлиларнинг Раҳмлисисан. Шундай қилиб, Билқис Аллоҳга итоат қилиб ва Сулаймондан қўрқиб таслим бўлди. Эй азизларим, энди эса чиройли қиссани ўқиб бўлганингиздан кейин ундан сизни нима ажаблантирди? Ўша ўзининг бандаси ва Пайғамбари бўлган Сулаймон (алайҳиссалом)га ато этган кўплаб неъматлар сизнинг эътиборингизни тортмадими? Нубувват ва самовий рисолат билан бирга жам бўлган мулк-салтанатни кўрдингизми? Буларнинг барчаси подшоҳ ва ҳокимнинг Аллоҳга бўлган иймони сўнгра Ислом ва иймоннинг подшоҳлару ҳокимлар орасида тарқалишида қилган хизматлари билан қандай гўзал?! Эй суюклиларим, бу чиндан ҳам гўзал эмасми? Ёки ҳамма ҳам Аллоҳга итоат қилган ҳолда, яхшиликни севган ҳолда ва ҳақ йўлдан қониқиш ҳосил қилган ҳолда иймон келтириши янги динга подшоҳ ёки ҳокимнинг куч-қудратидан хавфсирамаган ҳолда киришликлари гўзал эмасми? Кўяпманки, сизлар мени тасдиқлаб, мен билан бир овозда шундай демоқдасизлар: «Ҳа, албатта, биз ҳам тўғри йўлда (ҳидоят йўлида) Аллоҳга дуо қиламиз ва барчамиз шундай деймиз: «Бу – менинг йўлимдир. Мен Аллоҳга билиб, ишонч ила чақираман ва менга эргашганлар ҳам. Аллоҳ покдир. Ва мен мушриклардан эмасман», деб айт». Охирги дуоимиз оламлар Роббиси бўлган Аллоҳга ҳамд бўлсин.


“Одноклассники”даги қизни қўрқитган эркак қўлга олинди - UzNews.uz\nИжтимоий тармоқда танишган ёш жуфтлик учрашишни бошлаганларидан кейин, эркак қизнинг "сирларини" интернетда тарқатиб юбормаслик учун 1700 доллар талаб қилган.\nИИВ ҳузуридаги тергов департаментининг хабар беришича, 8 декабрь куни қиз Пастдарғом тумани ИИБга ариза билан мурожаат қилган.\nМаълум бўлишича, қиз жорий йилнинг август ойида “Одноклассники” ижтимоий тармоғида 21 ёшли Р.А. билан танишган.\nУлар учрашишни бошлаганларидан сўнг, фуқаро Р.А. қизни шарманда қилувчи маълумотларни интернетда тарқатиб юбориш билан қўрқитиб, 1700 АҚШ доллари миқдорида пул талаб қилган.\nПастдарғом тумани ИИБ ЖҚБ ходимлари томонидан ўтказилган тезкор тадбир давомида Р.А. сўралган пулларнинг бир қисми, яъни 600 АҚШ долларини олаётганида ушланган.\nМазкур ҳолат юзасидан Пастдарғом тумани ИИБ ҳузуридаги тергов бўлими томонидан ЎзР ЖКнинг 165-моддаси 1-қисми (товламачилик) билан жиноят иши қўзғатилган бўлиб, дастлабки тергов жараёнида Р.А.га айблов эълон қилинган ва унга нисбатан “гаров” эҳтиёт чораси қўлланилган.


Сўғдда ўзбекистонлик ҳизбчи ушланди\n19 октябр 2021, Тошкент вақти: 23:17\nСўғдлик тартиб посбонларига кўра, асли самарқандлик Абдусаттор Азизов уйидан "Ҳизбут-Таҳрир" партиясига дохил кўплаб тақиқланган адабиётлар топилган.\nТожикистоннинг Сўғд вилоятида тақиқланган “Ҳизбут-Таҳрир” партиясига мансубликда гумонланмиш Абдусаттор Азизов қўлга олинди. Аввал Самарқандда яшаган бу одам беш йилдан буён Тожикистонда мазкур партия ғояларини тарғиб этганликдан айбланмоқда.\nСўғд вилоят ички ишлар бошқармаси матбуот маркази вакили Фируз Боқийнинг айтишича, Ўзбекистон фуқароси Абдусаттор Азизов сўнгги йилларда Бобожон Ғафуров туманида истиқомат қилган ва “Ҳизбут-Таҳрир” варақаларини тарқатиб юрган.\n- Абдусаттор Азизов ҳозирда Миллий хавфсизлик қўмитаси вилоят бошқармасининг вақтинчалик сақлаш изоляторида ушланиб турибди. Чунки Ўзбекистон фуқаросига нисбатан очилган жиноят ишида “Ҳизбут-Таҳрир” партиясига аъзо бўлишдан ташқари, чегарани ноқонуний ўтганлик айби ҳам қўйилган, - дейди Фируз Боқий.\nУнинг сўзларига кўра, Ўзбекистоннинг Самарқанд қилоятида истиқомат қилган 39 ёшли Абдусаттор Азизов 2005 йилда Тожикистонга ўтиб келган. У Сўғд вилоятида беш йил давомида ноқонуний тарзда яшаган ва республикада қонунан тақиқланган “Ҳизбут-Таҳрир” партияси ғояларини тарғиб қилган, мазкур фирқага янги аъзоларни жалб этиш билан шуғулланган. Азизов яшаган уйда тинтув ўтказилганда “Ҳизбут-Таҳрир фикру амаллари”, “Ҳизбут-Таҳрир анжуманлари”, “Ҳизбут-Таҳрир сиёсий назарияси” каби адабиётлар, аудио ва видео дисклар топилган.\nЎзбекистон фуқароси Тожикистон Жиноят кодексининг 187-моддаси (Жиноий гуруҳ тузиш), 189-моддаси (Аҳоли ўртасида диний, миллий ва ирқий адоват уйғотиш), 307-моддаси (Конституциявий тузумни зўравонлик билан ағдариб ташлаш учун оммавий даъват қилиш) ва 335-моддаси (Чегарани ноқонуний кесиб ўтиш) билан айбланмоқда.\nТаҳлилчилар фикрича, бугунги кунда республикада мазкур партия аъзоларига нисбатан ашаддий кураш олиб борилмоқда. “Ҳизбут-Таҳрир” партияси аъзолигида гумонланган ҳар қандай шахс узоқ муддатларга озодликдан маҳрум этилади.\n- Зеро, бугунги кунда “Ҳизбут-Таҳрир” партияси аъзоларининг жамиятга ва давлат тузумига хавфи ортиб бораяпти. Шу боис ҳам мазкур партия аъзолигида гумонланган шахсларга нисбатан қонун томонидан ҳеч қандай енгиллик берилмайди, - дейди Сўғд вилоят суди ҳаками Амирхон Исоқов.\nБироқ “Ҳизбут-Таҳрир” партияси аъзолари расмийларнинг бундай иддаолари билан рози эмас. Исми ошкор қилинмаслиги шарти билан гапирган суҳбатдошимизнинг фикрича, ҳизбчилар амалдаги бирорта қонунга хилоф равишда фаолият юритишмаган.\n- Мақсадимиз Аллоҳнинг мақсадларини давлат миқёсида чиқариб, Худонинг қонуни билан юришдир. Биз қурол ушламасак, бировни мажбурламасак, фақат сўз билан, гап билан сухбатлашиб, одамларни тўғри йўлга бошлаймиз. Биз мана шундан бошқа бирор-бир ноқонуний ҳаракатлар қилганимиз йўқ. Лекин бизнинг фаолиятимиз давлатга ёқмаяпти. Соат уч кечаси уйимизга бостириб кириб, олиб кетишди. Қийнашди, токларга қўйиб қийнашди. Мен-ку бир амаллаб қутилдим, лекин акамни қамаворишди, - дейди суҳбатдош.\nАйни пайтда таҳлилчилар бундай оғир жазо бериш йўли билан жамиятга ёт бўлган оқимлар билан курашиб бўлмаслигини айтмоқдалар.\n- Тожикистон собиқ шўро давлатлари орасида Ислом уйғониш партиясини қонунан эътироф этган ягона мамлакат ҳисобланади, бироқ бугунги кунда “Ҳизбут-Таҳрир” партиясига нисбатан олиб борилаётган сиёсатда хатоларга йўл қўйилмоқда. Назаримда, “Ҳизбут-Таҳрир” партияси ҳам қонунлаштирилса, барча муаммолар ҳал бўлади. Айтмоқчиманки, мазкур партия фаолияти ва аъзоларини назорат қилиш осон кўчади. Жумладан, бугун Ислом уйғониш партиясининг аҳоли ўртасида илгаридек мавқеи баланд эмас. Чунки очиқ ва қонун асосида фаолият юритмоқда, - дейди таҳлилчи Бобожон Икромов.\nКузатувчилар “Ҳизбут-Таҳрир” партиясининг актив яширин фаолияти айнан уч республика туташган Фарғона водийсида кўпроқ кўзга ташланади. Сўғд вилоятида эса ҳар йили бу партияга аъзоликда айбланмиш 15-20 нафар одам маҳкамага тортилади.


hidoyat.uz – “Мовароуннаҳр” нашриётининг сайти - “КЎРИНМАС ҚЎЛЛАР ФИТНАСИ” мақоласини ўқиб...\n“КЎРИНМАС ҚЎЛЛАР ФИТНАСИ” мақоласини ўқиб...\n“Кўринмас қўллар фитнаси”\nБугун ён-атрофимизда юз бераётган воқеаларни таҳлил қилар эканмиз, аччиқ саволлар туғилади: “Наҳотки инсоннинг қадр-қиммати шунчалар хорланса, наҳот одамларни ҳалок этиш шунчалар осон иш бўлса?!”\nЭътибор беринг, шу йил 14 июль куни кечаси Франциянинг Ницца шаҳрида юк машинасини одамлар устига ҳайдалиши оқибатида 84 киши ҳалок бўлди.\nТуркияда амалга ошмай қолган ҳарбий тўнтариш натижасида юзлаб фуқаро бевақт ҳаётдан кўз юмди.\nОлма-отада 4 киши қуролли ҳужум қурбони бўлди.\nАфғонистон пойтахти Кобулда 23 июль куни рўй берган портлаш оқибатида 80 киши ҳалок бўлди.\n18 ёшли асли эронлик бўлган Германия фуқароси Мюнхендаги савдо марказида 9 кишини отиб ташлади, кейин ўз жонига қасд қилди.\nҚирғизистон бош прокуратураси ходимининг машинаси портлатиб юборилди.\n29 июль, жума куни кечки пайт жангарилар Ямандаги энг машҳур XVI асрда қурилган масжидни портлатиб юборишди.\nЭнг ачинарлиси, ҳар бир мўмин-мусулмон бу каби фитналар муборак Ислом дини номидан содир этилаётганидан чуқур изтиробга тушади, баъзиларнинг кўринмас қўллар фитнасига алданиб қолаётганидан надомат чекади.\nБугунги кунда ана шундай улкан фитналар бошида учинчи томоннинг қўғирчоғи бўлган ИШИД террорчи тўдаси ҳам тургани ҳеч кимга сир эмас. Зеро, дунёнинг турли бурчакларида содир этилаётган разил қилмишларни ИШИД жиноятчилари ўз бўйнига олаётир. Шу боис, айрим нодон кимсаларнинг бу каби террорчилар тегирмонига сув қуйишга ошиқишлари ҳамда кўринмас қўлнинг алдовларига лаққа тушишлари сабабларини таҳлил қилиш долзарб масала ҳисобланади.\nЎзбекистон мусулмонлари идораси раиси ўринбосари Айдарбек Тулеповнинг “Кўринмас қўллар фитнаси” номли мақоласи айни ушбу масалаларнинг таҳлили, келиб чиқиш сабаблари ва ечимига бағишланган. Муаллиф оммани огоҳликка чақириб, бундай дейди: “Ҳозир халқни тўғри йўлдан оздириш ва қўққисдан ғалаёнлар уюштириш ортида “учинчи томон”нинг қора мақсадлари ётгани ҳеч кимга сир эмас. Бутун ер юзида тинчликка таҳдид солаётган ИШИДнинг қилмишлари бунга яққол мисол. Ушбу террорчи тўдалар “учинчи томон”нинг буюртмасини бажариб, тўс-тўполонлар қилиб, худкушликлар билан муборак Ислом динини ёмонотлиқ қилаётганидан барча хабардор бўлиши зарур”.\nМақолада “учинчи томон”нинг разил қилмиш ва мақсадлари очиқ-ойдин, аниқ-равшан баён этилган: “...учинчи бир манфаатдор томон, кўзга кўринмас тўда борки, манқуртга айланган гумроҳ кимсаларни бошқариб турибди... Ер юзининг турли минтақалари, хусусан, Сурия ва Ироқ ҳудудида бўлаётган қарама-қаршиликлар ҳам кўринмас қўл макр-ҳийласининг оқибатидир. Бундай фитналарнинг ортига теран кўз билан боқиш керак. Жангарилар ва уларнинг “халифа”сини ўйнатаётган учинчи қўл парда ортида ҳаракат қилмоқда”.\nЭътибор берилса, муаллиф ўзининг барча асарларида ИШИД террорчи гуруҳи “учинчи томон”нинг буюртмасини бажараётгани, сохта даъволар остида бойлик орттиришни кўзлаётгани ҳамда уларнинг қилмишлари Ислом дини бош масдарлари –Қуръони карим, ҳадиси шариф кўрсатмаларига буткул зид эканини далиллар билан асослаб, уларнинг кирдикорларидан ҳамиша огоҳ бўлиш лозимлигини таъкидлайди.\nМуаллиф 2015 йилда “Мовароуннаҳр” нашриётида чоп эттирган “ИШИД фитнаси” китобида ИШИД жангарилари ғарб давлатларига ҳам кириб келишининг олдини олиш лозимлигини баён этган эди: “Европа мамлакатларига ИШИДнинг суқилиб киришини кутиб ётган гуруҳлар ҳам бор. “Ироқ ва Шом ислом давлати”нинг бир гуруҳи Европада ҳам мавжуд, улар ҳар доим буйруқни бажаришга тайёр”, дейди қочоқ жангчи. Бундай гуруҳ битта эмас, Европанинг кўп давлатларида мавжуд. Улар бир-бири билан доимо алоқада иш олиб боради” (“ИШИД фитнаси”, 57-бет).\nБугун Европа давлатлари ИШИД билан боғлиқ муаммоларни ҳал этишдан бош кўтара олмай қолганининг гувоҳи бўлмоқдамиз. Франция бош вазири Мануэль Вальснинг: “Бизнинг авлодимиз узоқ вақтгача террор хуружи таҳдиди остида яшашга мажбур. Биз доимо огоҳликда туришимиз керак”, деб айтгани фикримиз исботидир.\n“Кўринмас қўллар фитнаси” мақоласида ИШИД жиноятчиларининг алоҳида таъкидланган оғир гуноҳларидан бири – уламоларни қатл этишларидир. Хусусан, ИШИД жангариларининг Ислом оламига машҳур олим Муҳаммад Саид Рамазон Бутий ҳазратларини талабалари билан қўшиб масжидда портлатиб юборганлари уларнинг мақсади нечоғли разил эканини очиқ кўрсатади.\nАхир, уламолар пайғамбарларнинг меросхўрларидир. Уламоларни ҳурмат қилиш юртда тинчлик, осойишталик, фаровон ҳаёт бардавомлигига сабаб бўлади. Аксинча, уларнинг қадрига етмаслик эса кўплаб мусибатларга олиб келади. Имом Сафароний айтадилар: “Албатта, олимларнинг ўзлари ва қадри буюкдир. Кимки уларни таҳқирламоқчи бўлса, у одамларнинг энг пасткашидир. Кимки улардан нафратланса, у шайтон жамоасидандир”.\nЭнг муҳим жиҳати, муаллиф мақолада турли бузғунчиликлардан омонда бўлиш учун нималарга эътибор бериш лозимлигини ҳам таъкидлаб ўтади: “Фитна ва низолардан нари бўлишни истаган инсон ўзини ислоҳ қилиши, ибодатда бардавом бўлиши ва илм билан шуғулланиши лозим. Маълумки, фисқу фасод ишларни қилиш охир-оқибат фитнага қўшилиш билан якун топади. Шу боис макр-ҳийлалар домига тушиб қолишдан сақланиш ва огоҳ бўлиш керак”.\nМақола сўнгида имом-хатибларга берилган тавсиялар барча юртдошларимиз учун ҳам зарурий ва фойдалидир. Абу Идрис Хавалоний Ҳузайфа ибн Ямондан нақл қилган ҳадисда келтирилишича, Расулуллоҳ (соллаллоҳу алайҳи ва саллам): «Мусулмонлар жамоасидан айрилмагин, уларнинг имомларига эргашгин! – дедилар. Мен: “Башарти, ўша замонда на мусулмонлар жамоаси ва на имомлар бўлмаса-чи?” дедим. Жаноб Расулуллоҳ (соллаллоҳу алайҳи ва саллам): “Гарчи дарахт томирини кемириб кун кўришингга тўғри келса ҳам, сени сабр қилишга даъват қилувчи Аллоҳ таолонинг амрини қалбингга маҳкам тугиб олгин-да, ўша замон фитначиларидан йироқ бўлгин!” дедилар».


Венесуэла боливари бир ярим ойда икки баробарга арзонлашди\n16:40 / 20.09.2017\nВенесуэладаги сиёсий беқарорлик, валюта етишмовчилиги ва АҚШнинг янги санкцияларидан кейин боливар курси янада тезроқ қадрсизлана бошлади. Маҳаллий Dolartoday сайти маълумотларига кўра, ҳозир боливарнинг қора бозордаги курси янги тарихий минимумга етган - 1 долларга 24,4 минг боливар берилади, расмий курс эса 1 долларга 11,3 минг боливар ҳисобланади.\nБоливар бир йилда 6,4 марта девальвация қилинди, президент Мадуронинг тўрт йиллик бошқаруви остида эса - 4 минг мартадан кўп.\nАвгуст ойида АҚШ Венесуэлага янги санкциялар киритди, бунга Мадуронинг оммавий норозилик намойишларини босди-босди қилиш учун армияни ишга солгани сабаб бўлди. Энди Америка компанияларининг Венесуэлада чиқарилган қимматбаҳо қоғозлар ва янги векселларни сотиб олиши ҳамда PDVSA давлат нефть компанияси билан шартнома тузиши тақиқланади. Бундан ташқари, Венесуэла давлат сектори эгалик қилувчи қатор қарз мажбуриятлари билан битимлар, шунингдек Венесуэла ҳукумати томонидан дивидендлар олиш тақиқланади. Bloomberg маълумотларига кўра, йирик Европа банклари ҳам мазкур тақиқловларга унсиз риоя қилишмоқда.\nВенесуэла санкциялар ва инвестициялар етишмовчилиги туфайли нефть соҳасидаги фаолиятини қўллаб-қувватлай олмайди. Августда нефть экспорти чоракка - кунига 1,27 миллион баррелгача тушиб кетди.\nШу тариқа, мамлакат валюта даромадларининг бир қисмидан маҳрум бўлди, у шунинг ҳисобига озиқ-овқат маҳсулотларини импорт қилар эди.\nВенесуэла Марказий банкининг ташқи қарзлар учун хизмат қилувчи, 120 миллиард долларлик захиралари сентябрь ойида янги минимумгача пасайди - 9,3 миллиард доллар.\nCNNMoney таҳлилчиси Соибан Морденнинг сўзларига кўра, Венесуэла дефолти муқаррар.\nКредит-дефолт своплар бозори Венесуэла дефолти эҳтимолини яқин 12 ойда - 62 фоизга, беш йилда эса - 95 фоизга баҳоламоқда.\nБугун Венесуэлада президент сайловлари бўлиб ўтади\nВенесуэла президенти мамлакатдаги сайловларга колумбияликларни жалб қилишга уринишда айбланди\n08:38 / 18.05.2018\nГватемала Венесуэла ва Швециядан элчиларини чақиртириб олишни сўради\n09:37 / 11.05.2018


Британия разведкаси: Россия қўшинлари Украина шимолидан бутунлай олиб чиқилди\nРоссия қўшинлари Украина шимолидан Беларус ва Россия ҳудудига тўлиқ олиб чиқилди. Бу ҳақда Британия Мудофаа вазирлиги ҳарбий разведка маълумотларига асосланиб хабар бермоқда.\nБритания Мудофаа вазирлиги, шунингдек, Украина шарқи ва жанубидаги шаҳарларни ўққа тутиш давом этаётганини, рус қўшинлари ўз назорати остида қолган Изюм шаҳридан жанубга янада илгарилаганини маълум қилди.\nУкраинанинг Суми вилояти (мамлакат шимоли-шарқида) рус қўшинларидан озод қилинди, деди унинг раҳбари Дмитрий Живитский. Шу билан бирга у, вилоят миналанган, хавфли жойлар кўплигидан огоҳлантириб, йўл четлари ва ўрмон йўлларидан фойдаланмасликни, вайрон қилинган ҳарбий техникага яқинлашмасликни сўради.\nБирлашган Миллатлар Ташкилотининг сўнгги маълумотларига кўра, Украинага бостириб киришдан кейин 1611 нафар тинч аҳоли, жумладан, 131 нафар бола ҳалок бўлган. 2227 киши жароҳатланган.\nҚайд этилган тинч аҳоли қурбонларининг аксарияти катта майдондаги қуроллар, жумладан, оғир артиллерия ва кўплаб ракета тизимлари ва ҳаво зарбаларидан фойдаланиш натижасида ҳалок бўлган, дейилади хабарда.\nБирлашган Миллатлар Ташкилотининг таъкидлашича, ҳақиқий қурбонлар сони анча юқори, чунки ҳисоботларга фақат тасдиқланган ҳолатлар киритилган ва жанглар бўлиб ўтаётган жойларда маълумотни оператив текширишнинг имкони йўқ.\n11 миллиондан ортиқ украиналиклар аллақачон уйларини тарк этган.


Тақдиримиз ўз қўлимизда - Уч илдиз\nЖамоатчилик фикри – жамият кўзгуси\nМустақил тараққиёт йўлидан дадил одимлаб бораётган, ирода ва матонати букилмас халқимиз бугун ўта муҳим сиёсий жараёнлар олдида турибди. Оғир жудолик — Ўзбекистон Республикаси Биринчи Президенти Ислом Абдуғаниевич Каримовнинг ҳаётдан кўз юмгани ҳали ҳам миллионлаб ватандошларимиз қалбини ўртаётган айни дамларда давлат бошқарувини ишончли қўлларга топшириш кун тартибидаги биринчи даражали вазифага айлангани ҳеч биримизга сир эмас. Конституциявий норма талабларига мувофиқ, ушбу масалага ойдинлик киритиш ва ҳал этиш учун 2016 йил 8 сентябрь куни Ўзбекистон Республикаси Олий Мажлиси Қонунчилик палатаси ва Сенатининг қўшма мажлиси чақирилди. Унда Ўзбекистон Республикаси Президентининг вазифа ва ваколатларини бажаришни вақтинча юклаш масаласи кўриб чиқилди.\nКонституциянинг 96-моддасида қайд этилишича, Президент ўз вазифаларини бажара олмайдиган ҳолатларда унинг вазифа ва ваколатлари вақтинча Ўзбекистон Республикаси Олий Мажлиси Сенати Раисининг зиммасига юклатилади. Республикамизда юзага келган сиёсий вазиятда шундай бўлди ҳам. Бироқ парламент икки палаталарининг қўшма мажлисида Сенат Раиси Ниғматилла Йўлдошев давлат раҳбарига қўйиладиган талабларни тўлақонли бажариш учун тажрибаси етарли эмаслигини айтиб, мазкур вазифани мамлакатнинг амалдаги Бош вазири Шавкат Миромонович Мирзиёев зиммасига вақтинча юклашни таклиф қилди. Юртдошларимизда “Нега айнан шу номзод тавсия қилинди?”, деган савол туғилиши ҳам мумкин. Н.Йўлдошев ўз чиқишида таъкидлаганидек, Ш.М.Мирзиёев давлат бошқаруви ва ҳокимияти органларида кўп йил раҳбарлик лавозимида ишлаган. Айниқса, ҳукумат раҳбари сифатида истиқлол даврида амалга оширилган улкан ислоҳотлар ва бунёдкорлик ишларини рўёбга чиқаришда беминнат хизмат кўрсатди. Қатъиятлиги, жонкуярлиги билан халқ орасида ҳурмат-эътибор қозонди. Ривожланишнинг айни палласида Ўзбекистоннинг ташқи майдондаги нуфузини сақлаш, ички барқарорлик, жамоат хавфсизлиги ва ҳуқуқ-тартиботни таъминлаш, республика ҳаётидаги энг муҳим сиёсий ҳамда ижтимоий-иқтисодий масалаларни самарали ҳал этиш учун сиёсий жабҳада орттирилган бой тажриба ва раҳбарлик сифатлари жуда муҳим. Шуни инобатга олган ҳолда, Олий Мажлис палаталарининг қўшма мажлисида қатнашган сиёсий партиялар франкциялари раҳбарлари, депутат ва сенаторлар Н.Йўлдошевнинг таклифини қўллаб-қувватлаб, Ўзбекистон Республикаси Президентининг вазифа ва ваколатларини бажаришни мамлакат Бош вазири Ш.М.Мирзиёев зиммасига вақтинча юклаш тўғрисида қўшма қарор қабул қилди.\nБиринчидан, Ўзбекистон Республикаси Олий Мажлиси Сенати Раиси ўз зиммасига юклатилган мажбуриятдан ихтиёрий равишда воз кечди. Бундай вазиятда Президент ваколат ва вазифаларини айнан ким вақтинча бажаришга ҳақли экани Конституциямизда белгилаб берилмаган. Демак, мамлакат бошқарувининг вақтинча Бош вазир қўлига ўтиши қонунга хилоф деб айтолмаймиз.\nИккинчидан, бундай қарор бир кишининг ихтиёри эмас, балки парламент ҳар иккала палатаси аъзолари умумий сонининг кўпчилик овози билан қабул қилинган. “Меъёрий-ҳуқуқий ҳужжатлар тўғрисида”ги қонуннинг 6-моддасига биноан, Ўзбекистон Республикаси Олий Мажлиси Қонунчилик палатаси ва Сенатининг қўшма қарорлари қонун мақомига эга. Демак, шу йил 8 сентябрда парламент палаталарининг Ўзбекистон Республикаси Президентининг вазифа ва ваколатларини бажаришни Бош вазир Ш.М.Мирзиёев зиммасига вақтинча юклаш тўғрисидаги қўшма қарорини ноқонуний дейиш мутлақо асоссиздир.\nЎзбекистон Республикаси Президенти сайлови куни 4 декабрь этиб белгиланган.\nЖамоатчилик фикрини қоғозга тушурувчи\nNext story Оқилона қадамлар\nPrevious story Олий таълим:


Охирги имконият: Ўзбекистон терма жамоасига энди Мураббий керак\n04:03 / 14.06.2017\nЎзбек футбол мухлисларининг муборак Рамазон ойидаги оҳу-зорлари кечикмасдан Худога етиб борди!\nУчинчи ўрин учун таъқибчиларимиз Хитой ва Сурия 2:2 ҳисобида дуранг ўйнаб, иккисидан бири бизга хавфли масофада яқинлаша олмай, биз учун идеал натижага эришишди, иккинчи ўрин учун тўғридан-тўғри рақобатчимиз Жанубий Корея эса Қатарда 2:3 ҳисобида ютқазиб қўйди. Гарчи Эронга ютқазиб, уларга мундиал йўлланмасини (ва биринчи ўринни) муддатидан аввал тақдим этган бўлсак-да, ЖЧ-2018нинг иккинчи йўлланмасини тўғридан-тўғри қўлга киритиш учун ажойиб имкониятни сақлаб турибмиз...\nФақат бунинг учун Самвел Бабаянга зудлик билан чиқиш эшикларини кўрсатиб, хориждан етакчи мураббий чақириш лозим бўлади. Хитой ва Ж.Кореяга қарши кечадиган қолган икки ўйинда Бабаян бизни қониқтирадиган 100 фоизлик кўрсаткичга эриша олмаслиги аниқ. Сергеев, Лобанов, Андреев, Ҳошимов каби ўйинчилари бундай муҳим ўйинларда қовун тушириши аниқ!\nРоссия мундиалига чиқишимиз ва у ерда қатнашишимиз шарт. Бунинг асосий сабабини пастроқда тушунтираман. Бутун халқ, футболчиларимиз ҳам буни исташаяпти. Ахир бундай имконият бошқа қачон келишини ёлғиз Аллоҳ билади. Бабаян истамайди фақат, демоқчи эмасман. У ҳам истайди албатта, унинг ҳам тарихда қолгиси келади. Лекин Бабаянни истаги ўз имкониятларига мос эмас.\nБиргина мен учун эмас, барча учун терма жамоамиз қадрли ва суюкли. Бабаян ҳам, бошқа мураббийлар кетади — терма жамоа қолаверади. Биз мухлислар учун терма жамоа манфаатлари ҳар доим устун бўлиб келган ва шундай бўлиб қолади.\nБутун дунё футболида ғалабалар жамоаники, мағлубият учун мураббий масъул ҳисобланувчи «ёзилмаган қонун» мавжуд. Бизда эса тескариси! Ғалаба — Бабаянники, мағлубият эса биз — мухлисларга!\nҲар қандай хориж терма жамоаларида бизда ҳозир қайтадан пайдо бўлган имконият каби вазият юз берганида, аллақачон бош мураббийни истеъфога чиқариб юборган ва вазиятни ўнглаган бўлар эди. Э, имконият пайдо бўлмаганида ҳам Эрондан кейин ё ўзи истеъфога ариза ёзарди ё паттаси қўлга тутқазиларди ҳар қандай мураббийнинг!\nЭй, барака топгурлар! Шу жафокаш терма жамоамизни ҳам бир мартагина профессионал устасига топширайлик! Бўлди энди «маҳалламизнинг мардикорлари»га ишонганимиз.\nХуллас, айнан хорижлик етук мураббийга ЖЧ саралаши+бонус+мундиал+ОФК кубоги кўринишида шартнома тақдим этибгина асрий орзумизга эришишимиз мумкин. Чунки тўғридан-тўғри йўлланмани қўлга киритишдан кўра, учинчи ўринни эгаллаб, плей-оффларда иштирок этишимиз аниқроққа ўхшаяпти. Бабаян ва МТЖ бир-бирига мос эмаслиги кундан-кунга кундай равшанлашмоқда. У эплолмайди. Сал нотўғри тактика ва стратегия танласа, шу учинчи ўриндан ҳам қуруқ қолишимиз ҳеч гап эмас.\nҲозирги вазиятимизни Абдуқаюм Йўлдошевнинг «Тимсоҳнинг кўз ёшлари» қиссасида тасвирланган ҳолатга ўхшатаман. Халқимиз севадиган, ардоқлайдиган, мағлубиятларини тезда унутадиган терма жамоамизни хокисор бир қизга менгзасак, уни хорлайдиган, калтаклаб майиб қиладиган жоҳил «эр»га «ҳаммаси ҳали яхши бўлади», деб қайта-қайта ишониб топширавериш инсофданмикан?\nЎзингиз эсланг: М.Қосимов раҳбарлигидаги жамоанинг кутилмаганда КХДРда қақшаткич мағлубият қабул қилиб олганидан сўнг терма жамоа Бабаянга ишониб топширилди. КХДР, Яман, Филиппин, Баҳрайн каби ўртамиёна терма жамоалардан иборат гуруҳда кетма-кет 7 та ғалаба қозонилди. Ўшандаёқ Бабаян энди терма жамоа рулини тарк этиши, учинчи босқични етукроқ мураббий билан бошлаш кераклигини таъкидлагандим.\nАввал бошда ЖЧ саралашининг учинчи босқичи учун қуръа ўта омадли келди. Саудия билан ўзимиз тушганидан ташқари қолган 5 та саватга бўлинган жуфтликлардан қай бири гуруҳимизда бўлиши маъқулроқ, дея таҳлил қилинганида, айнан мақбул, деб топилган жамоалар рақиблик қила бошлади.\nСаралаш турнирини ҳам икки ғалаба билан, тарихда илк марта жуда омадли тарзда бошладик. Боз устига, ўша қайғули кунларда бу халқимиз учун ўзига хос юпанч вазифасини бажариб берди. Йигитларга ҳар қанча раҳмат айтсак арзийди.\nАммо, секин-аста омад деганлари бизни тарк эта бошлади. Кореяда ва меҳмонда Сурия билан ўйинда кетма-кет мағлубият аламини тортдик ва Бабаян билан кўзланган мақсадга эришиш қийин бўлиши ойдинлашди-қолди.\nШахсан мен ҳеч қачон бу мутахассисга ишонмаганман. Шу лавозимга тайинланганидан буён уни бу вазифага нолойиқ, деб билиб келаман. Чунки бизни маҳаллий мутахассислар ЖЧга олиб чиқолмаслиги кундек равшан нарса. Бўлиб ҳам, Бабаяндек мутахассис. Унинг Олимпия терма жамоасини нима қилганини ҳали ҳеч ким унутгани йўқ!\nЭнди гуруҳимиздаги ва иккинчи гуруҳдаги терма жамоалар таркибига кўз югуртиринг. Уларни бошқараётган мутахассислар қаерлик? Уларнинг барчаси хориждан топ мутахассисларни жалб қилишган.\nНима демоқчиман? Мен футболчи йигитларимизнинг салоҳияти ЖЧга чиқиш ва у ерда ўйнаш учун мутлақо етарли, деб биламан ва уларга ҳар доим ишониб келганман. Қолганлар ҳам ишонади. Барча кўргуликларимизда маҳаллий мутахассисларни айбдор, деб биламан.\nМабодо, хорижлик мутахассис иккинчи ўрин билан ҳам ёки учинчи ўрин билан ОФК ва қитъалараро плей-офф ўйинлари орқали ЖЧга чиқаришни уддалай олмаган тақдирда ҳам Бабаян «менга имконият берилганида чиқара олардим», дея таъна қилишидан ҳайиқмаслик керак. Унинг таънаси ўзидан бошқа ҳеч кимга қизиқ ҳам эмас ва дарҳол унутилади ҳам.\nЭрон билан ўйиндан аввал терма жамоамиз таянч яримҳимоячиси Азиз Ҳайдаров билан уюштирилган суҳбат Интернетда тарқалди. Унда Азиз терма жамоамиз ЖЧга чиқишга тайёр эмас, дегандек фикрни илгари сурибди...\nАввало, генерал бўлишни орзу қилмаган аскар аскар эмас.\nИккинчдан, миллий чемпионатимизда яхши ишлов берилса бемалол ЖЧ даражасида тўп сура оладиган футболчилар талай. Фақат уни Бабаян излаб, топиб кўриши керак, холос. Лекин табиатан унга бундай туйғу берилмаган кўринади. Бабаян фақат ўзи ишонган, кўриб юрган «Пахтакор»да ўйнаётган ва «Пахтакор»да ўйнаган футболчиларига ишонади.\nЙўқса, Даврон Ҳошимов, Игорь Сергеев каби футболчилардан Эрон билан ўйинда шу тарзда фойдаланармиди?\nАзиз ва азиз футболчиларимиз!\nВиктор Борисов қўл остида 2003 йилда илк бор ёшлар ўртасида ЖЧда иштирок этган «олтин авлод» футболчиларимиздан айримлари ҳамон МТЖ таркибида. Инилеев сайқал берган футболчилар, Абрамов даврида майдонда қанот ёзган юлдузларимиз ҳамон таркибда.\nСизлар ўзларингиз бошлаган хайрли ишни якунлаб беришларингиз — Жаҳон чемпионати йўлланмасини қўлга киритиб, уни кейинги авлодга топшириб кетишларингиз керак.\nСизлар ЖЧда катта ҳисобларда ютқазамиз, ҳозир тайёрмасмиз, чиқишдан фойда йўқ, деманглар асло! Сизлар футболимизнинг «Гагарини» бўлинглар — илк марта мундиал йўлланмасини қўлга киритиб беринглар. Айнан сизлар бошлаб беринглар, шундан сўнг Мундиалда иштирок ўзбек футболи учун доимий бўлади. Бу — аниқ!\nМундиалда сиздан ҳеч ким натижа талаб қилмайди, муҳими у ерда иштирок этишингиз!\nАйни пайтда юртимизни иқтисодий томондан равнақ топтириш учун туризм соҳасига жуда катта эътибор берилмоқда. Президентимиз туризм соҳасини янада ривожлантириш учун қатор қарор ва фармонларни имзолаб бўлди.\nЭнди юртимизга келадиган меҳмонлар учун ўзимизни, юртимизни, тарихимизни танитишимиз қолди, холос. Биринчи президентимиз И.Каримовнинг «Ҳеч нарса спортчалик мамлакатни дунёга машҳур қила олмайди», деган пурмаъно гаплари бор эди.\n32 та бахтли терма жамоа ичида Россияда ўтадиган мундиал йўлланмаси қўлга киритилса, бутун дунё бизни таниб олиши учун жуда катта қадам ташланган бўларди. Бу борада айнан сизлар юртимизни беминнат текин реклама қилиб берган бўлардингизлар. Мундиални миллиардлаб инсонлар кузатади, ахир! Уларнинг аксарияти потенциал туристлар ва улар юртимиз, унинг шонли тарихидан бехабар.\nБоз устига, Россия майдонларида сизлар худди ўз уйингизда ўйнаётгандек, сизни севувчи мухлисларингизга тўла стадионларда тўп сурасизлар! Бунақа имконият бир асрда бир марта берилади.\nМутасаддиларимиз ҳам бу борада бир ёқадан бош чиқариб, жиддий ўйлаб кўришса бўлар эди. Европада кўплаб етук мураббийлар айни пайтда ишсиз. Улардан бирининг МТЖмиз рулига таклиф қилинишининг ўзиёқ жаҳон миқёсида катта шов-шув келтириб чиқаради.\nХуллас, футболчиларимиз ортиқча ўй-хаёлларга Ватан равнақи йўлида бор куч-ғайратини ишга солса, Мундиал йўлланмасини қўлга киритса халқ улардан абадул-абад рози бўлади.\nФақат бу орзу-умидларимизга Самвел Бабаян билан эриша олармиканмиз?\nМенимча, ҳеч қачон!\nЎзбекистон МТЖ Самвел Бабаян ЖЧ-2018